Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir leis an gCiste Eorpach Muirí agus Iascaigh [lena naisghairtear Rialachán (CE) Uimh. 1198/2006 ón gComhairle agus Rialachán (CE) Uimh. 861/2006 ón gComhairle agus Rialachán Uimh. XXX/2011 ón gComhairle maidir le beartas muirí comhtháite /* COIM/2011/0804 leagan deireanach - 2011/0380 (COD) */





MEABHRÁN MÍNIÚCHÁIN 1. COMHTHÉACS AN TOGRA Ba i dtogra an Choimisiúin le haghaidh an Chreata Airgeadais Ilbhliantúil (CAI) do 2014‑2020 a glacadh an 29 Meitheamh a leagadh síos an creat buiséadach agus na príomhthreochtaí do chistiú an Chomhbheartais Iascaigh agus an Bheartais Mhuirí Chomhtháite (BMC). Sa bhreis air sin, ghlac an Coimisiún pacáiste an 13 Iúil, 2011 lena leagtar amach creat reachtach nua an Chomhbheartais Iascaigh. Rinneadh an Beartas Muirí Comhtháite (BMC) a mhaoiniú le linn na mblianta 2008-2010 trí shraith treoirscéimeanna agus gníomhartha ullmhúcháin. Tá ionstraim nua airgeadais beartaithe ag an gCoimisiún le haghaidh na tréimhse idir 2012 agus 2013. Beidh gá le hionstraim fhadtéarmach a ghlacadh le haghaidh chúnamh airgeadais an BMC nuair a sheolfar an CAI nua. Ar an 6 Deireadh Fómhair 2011, ghlac an Coimisiún togra le haghaidh Rialachán “na bhForálacha Coiteanna” lena leagtar síos comhrialacha maidir leis na cistí bainistíochta comhpháirtí, ar mhaithe go príomha le cur chun feidhme beartais a shimpliú. Is ionann modh bainistíochta Chiste Forbraíochta Réigiúnaí na hEorpa, Chiste Sóisialta na hEorpa, an Chiste Chomhtháthaithe, an Chiste Eorpaigh Thalmhaíochta um Fhorbairt Tuaithe agus an Chiste Eorpaigh Mhuirí agus Iascaigh amach anseo (Cistí CCS) agus saothraíonn siad cuspóirí comhlántacha. Leagtar amach i Rialachán “na bhForálacha Coiteanna” sraith comhrialacha maidir leis na cistí sin. Baineann na forálacha sin leis na prionsabail ghinearálta, amhail comhpháirtíocht, rialáil il-leibhéil, comhionannas idir fir agus mná, inbhuanaitheacht agus comhlíonadh an dlí náisiúnta agus dhlí an AE is infheidhme. Tá ar áireamh sa togra freisin eilimintí coiteanna na pleanála straitéisí agus an chláraithe straitéisigh, lena n‑áirítear liosta cuspóirí téamacha a tógadh ó Straitéis Eoraip 2020, forálacha maidir leis an gComhchreat Straitéiseach ar leibhéal an Aontais agus maidir le Conarthaí Comhpháirtíochta atá le tabhairt i gcrích le gach Ballstát. Tugtar isteach leis coinníollachtaí maicreacnamaíocha agus leagtar amach ann cur chuige coiteann maidir le baint amach torthaí sna gníomhaíochtaí a dhéantar sna cistí CCS. Dá bhrí sin áirítear ann coinníollachtaí ex-ante agus athbhreithniú feidhmíochta, ach freisin na socruithe maidir le faireacháin, tuairisciú agus meastóireacht. Déantar forálacha coiteanna a leagan amach freisin maidir le rialacha incháilitheachta, agus déantar socruithe speisialta a shainiú i gcomhair ionstraimí airgeadais agus forbartha áitiúla faoi stiúir an phobail. Is coiteann freisin roinnt socruithe bainistíochta agus rialaithe do Chistí CCS ar fad. Is é aidhm an togra reatha le haghaidh an Rialacháin maidir leis an gCiste Eorpach Muirí agus Iascaigh (CEMI) cuspóirí an Chomhbheartais Iascaigh athchóirithe agus an BMC a bhaint amach. Tá sé bunaithe ar na cuspóirí seo a leanas, atá athshainithe i dtéarmaí cistithe: (1) iascach agus dobharshaothrú atá inbhuanaithe agus iomaíoch a chur chun cinn; (2) forbairt agus cur chun feidhme Bheartas Muirí Comhtháite an Aontais a chothú, ar bhealach comhlántach le beartas comhtháthaithe agus leis an gComhbheartas Iascaigh; (3) forbairt chríochach chothromúil agus uilechuimsitheach na limistéar iascaigh (lena n‑áirítear dobharshaothrú agus an iascaireacht intíre) a chur chun cinn; (4) rannchuidiú le cur chun feidhme an Chomhbheartais Iascaigh. Tá idirbheartaíocht ar siúl faoi láthair ag an Eagraíocht Trádála Domhanda ar dhisciplíní nua fóirdheontas iascaigh. I ngeall gur réamhdhisciplíní atá iontu ní féidir an toradh a thuar. Mar sin féin, má chruthaíonn an idirbheartaíocht sin oibleagáidí nua AE, ba cheart comhoiriúnacht an togra CEMI a áirithiú. Chuige sin, b'fhéidir go mbeadh gá le hanailís comhoiriúnachta a dhéanamh ar na bearta ábhartha CEMI. 2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS NA MEASÚNUITHE TIONCHAIR Ar bhonn na measúnachta ex-post ar an IATI, na measúnachta eatramhaí ar an CEI, agus an mheasúnaithe tionchair ar athchóiriú an Chomhbheartais Iascaigh, i measúnú tionchair an CEMI déantar measúnú ar thrí bhunchás roghnacha: (i) an “CEI+”, a leanann ón CEI reatha gan formhór na bhfóirdheontas cabhlaigh díreach agus na tacaíochta atá dírithe ar chuspóirí athchóiriú an Chomhbheartais Iascaigh (ii) “comhtháthú an CEI+”, ina gcomhtháthaítear ionstraimí eile cistiúcháin an Chomhbheartais Iascaigh le ciste iar-CEI, ach ina gcoinnítear modh bainistíochta an lae inniu agus (iii) “cóineasú an CEI+” ina gcomhtháthaítear tacaíocht don BMC faoi chiste aonair nua freisin agus ina ndéantar na hionstraimí ar fad a thabhairt faoi bhainistíocht chomhpháirteach a mhéad is féidir. Cuireadh na trí chás beartais ar comhréim leis an gcás roghnaithe maidir le hathchóiriú an Chomhbheartais Iascaigh agus measúnaíodh iad de réir an bhuncháis tagartha chéanna. Chuir siad san áireamh freisin torthaí na gcomhairliúchán a seoladh nuair a glacadh an Páipéar Uaine i mí Aibreáin, 2009. Tá achoimre thíos ar thoradh na gcomhairliúchán sin: – D’iarr roinnt de na rannpháirtithe go leanfaí de chistiú poiblí le haghaidh iascaigh, cé go ndéanann roinnt ballstát agus formhór na n‑eagraíochtaí neamhrialtasacha argóint go ndéanann siad struchtúir nach bhfuil inmharthana a chaomhnú, go gcuireann siad le ró-acmhainn agus go bhfuil an tionscal ag brath ar fhóirdheontais dá mbarr. – Tá comhaontú ann gur cheart aon tacaíocht amach anseo a bheith ag gabháil le cur chun feidhme athchóiriú an Chomhbheartais Iascaigh agus gur cheart di costais oiriúnaithe an tionscail a éascú. – Ba cheart go ndíreodh cistiú an AE ar thaighde agus ar nuálaíocht, chun cosaint mhuirí a fheabhsú agus eagraíochtaí agus forbairt áitiúil iascaireachta a chothú. – Meastar go bhfuil tábhacht ag baint leis an nasc leis an BMC: ní féidir le beartais mhuirí gníomhú uathu féin a thuilleadh, agus is gá comhchuibheas an Chomhbheartais Iascaigh leis an BMC a atreisiú. – Tá gá le breis coinníollachta idir maoiniú an AE agus baint amach chuspóirí an Chomhbheartais Iascaigh. Ba cheart comhlíonadh rialacha/spriocanna tionchar a bheith aige ar fháil ar chistí. – Tacaíonn grúpa áirithe ballstát go mór le cur chuige earnálach maidir le cistiú a leithdháileadh (a bheadh ag brath ar mhéid na hearnála iascaigh seachas ar leibhéal na forbartha eacnamaíche, mar is amhlaidh inniu) ach tá Parlaimint na hEorpa ina choinne. – Tá comhaontú ginearálta ann maidir le tábhacht na gcabhlach cósta ar mhionscála a chruthaíonn roinnt mhaith post i bpobail chósta go fóill. Ba mhaith le roinnt Ballstát rochtain phribhléideach a bheith ag an gcabhlach seo ar mhaoiniú, agus níl ballstáit eile ar son cur chuige sonrach a bheith ann. – Measann formhór mór an lucht tionscail agus na mBallstát gur cheart leanúint de thacaíocht a thabhairt do sheirbhísí coiteanna (amhail rialú agus bailiú sonraí) faoi chistiú an AE. De bhreis ar an gcomhairliúchán poiblí, reáchtáladh thart ar 200 cruinniú leis na geallsealbhóirí. Bhí cruinnithe ar siúl in 2010 agus in 2011 freisin inar pléadh athchóiriú agus cistiú an Chomhbheartais Iascaigh. Eagraíodh na cruinnithe seo a leanas go háirithe: (i) eagraíodh seimineár maidir leis an CEI amach anseo leis na geallsealbhóirí ón lucht tionscail, ó cheardchumainn, ó Pharlaimint na hEorpa agus ó na Ballstáit an 13 Aibreán 2010, sa Bhruiséil; (ii) eagraíodh dhá chruinniú leis na Ballstáit in Gent (12-14 Meán Fómhair 2010) agus in Noordwijk (9-11 Márta 2011); (iii) tharla comhdháil faoi thodhchaí na forbartha áitiúla i limistéir iascaigh sa Bhruiséil, an 12-13 Aibreán 2011. Ar deireadh thiar, tá bailíocht an churtha chuige chomhtháite maidir le gnóthaí muirí agus an gá le cistiú an BMC deimhnithe ag an gCoimisiún, ag an gComhairle agus ag Parlaimint na hEorpa. Baineadh de thátal as sa mheasúnú tionchair go bhfeidhmíonn “Cóineasú an CEI+” níos fearr ná an dá rogha eile maidir leis na trí tháscaire tionchair a roghnaíodh i leith na hanailíse: an tionchar a bhíonn ag an iascach ar an gcomhshaol a laghdú, líonadh na bearna nuálaíochta san iascach agus sa dobharshaothrú agus líon na bpost a cruthaíodh i bpobail a bhíonn ag brath ar an iascach. 3. EILIMINTÍ DLÍ AN TOGRA Tá sé beartaithe an mhórchuid d’ionstraimí reatha airgeadais an Chomhbheartais Iascaigh agus an BMC a chomhtháthú i gciste amháin, cé is moite de Chomhaontuithe Iascaigh Inbhuanaithe (CIInna) agus den ranníocaíocht éigeantach le heagraíochtaí réigiúnacha bainistíochta iascaigh (ERBInna). Déantar an CEMI a struchtúrú thart ar 4 cholún: · Iascach Cliste, Glas (bainistíocht chomhpháirteach) chun an t‑aistriú chuig iascaireacht inbhuanaithe a chothú atá níos roghnaí, nach dtáirgeann aon ábhar muirí aischurtha, a dhéanann níos lú díobhála d’éiceachórais na mara agus a chuireann ar an gcaoi sin le bainistíocht inbhuanaithe éiceachórais na mara; agus chun tacaíocht a chur ar fáil atá dírithe ar an nuálaíocht agus ar bhreisluach, agus earnáil iascaigh atá inmharthana ó thaobh an gheilleagair de agus stóinseach i leith suaití seachtracha agus i leith iomaíochta ó thríú tíortha á déanamh den earnáil iascaigh. · Dobharshaothrú Cliste, Glas (bainistíocht chomhpháirteach) – dobharshaothrú iomaíoch agus glas atá inmharthana ó thaobh an gheilleagair de a bhaint amach, atá in ann aghaidh a thabhairt ar iomaíocht dhomhanda agus táirgí atá sláintiúil agus a bhfuil ardluach cothaithe acu a chur ar fáil do thomhaltóirí an AE. · Forbairt Chríochach Inbhuanaithe agus Chuimsitheach (bainistíocht chomhpháirteach) – an meath atá ag teacht ar go leor de na pobail chósta agus intíre a bhíonn ag brath ar ian iascaireacht a aisiompú trí bhreisluach a chur leis an iascaireacht agus le gníomhaíochtaí a bhaineann leis an iascaireacht agus trí éagsúlú chun gabháil d’earnálacha eile den gheilleagar muirí. · Beartas Muirí Comhtháite (bainistíocht dhíreach láraithe) le tacú leis na tosaíochtaí leathana sin a ghineann coigiltí agus fás ach nach gcuirfidh na Ballstáit chun cinn iad féin – amhail eolas muirí, pleanáil spásúlachta mhuirí, bainistiú comhtháite an chreasa cósta agus faireachas muirí comhtháite, cosaint na timpeallachta muirí, agus go háirithe a bithéagsúlacht, mar aon le hoiriúnú do dhrochthionchar an athraithe aeráide ar limistéir chósta. I dteannta na gceithre cholún sin, áireofar sa CEMI bearta tionlacain: bailiú sonraí agus comhairle eolaíoch, rialú, an rialachas, margaí iascaigh (lena n‑áirítear na réigiúin is forimeallaí), íocaíochtaí deonacha le hEagraíochtaí Réigiúnacha Bainistíochta Iascaigh (ERBInna) agus cúnamh teicniúil. Comhlíonann an togra prionsabal na coimhdeachta. Is é cuspóir ginearálta an CEMI tacú le cuspóirí an Chomhbheartais Iascaigh, ar beartas é a bhfuil inniúlacht eisiach ag an AE ina leith, agus Beartas Muirí Comhtháite an AE a fhorbairt tuilleadh. Ag gníomhú dóibh leo féin, níl na Ballstáit in ann na cuspóirí sin a ghnóthú ar cuspóirí iad gur fearr is féidir iad a ghnóthú ar leibhéal an Aontais trí mhaoiniú ilbhliantúil atá dírithe ar na tosaíochtaí iomchuí. 4. Ceachtanna a fhoghlaimíodh agus gnéithe nua den CEMI Rannchuidiú le hEoraip 2020 Rannchuideoidh an CEMI le cuspóirí na Straitéise Eoraip 2020 a ghnóthú faoi thrí thionscnaimh shuaitheanta: i) Eoraip atá éifeachtúil ar acmhainní, ii) aontas nuálaíochta agus iii) an clár oibre le haghaidh scileanna agus post nua. Déanfaidh an CEMI cion ríthábhachtach ar son “Eoraip atá éifeachtúil ar acmhainní” trí thacaíocht a thabhairt don aistriú chuig iascaireacht inbhuanaithe, bunaithe ar uastáirgeachtaí inbhuanaithe, ar dheireadh a chur le hábhair mhuirí aischurtha agus ar an tionchar atá ag an iascach ar an muirthimpeallacht a laghdú, ar chur chun cinn an dobharshaothraithe lena mbaineann leibhéil arda chosanta comhshaoil agus ar chomhordú méadaithe ar beartais mhuirí as a dtiocfaidh úsáid níos inbhuanaithe as acmhainní. Faoin “gclár do phoist agus do scileanna Nua”, beidh sé mar thosaíocht ag an CEMI fostaíocht, comhtháthú críochach agus comhtháthú sóisialta a mhéadú i bpobail a bhíonn ag brath ar an iascach. Cruthóidh éagsúlú na ngeilleagar áitiúil, go háirithe i dtreo earnálacha eile an gheilleagair mhuirí, poist nua agus deiseanna nua fáis i limistéir chósta. Rannchuideoidh an CEMI freisin leis an “Aontas Nuálaíochta”, trí thacaíocht a thabhairt do nuálaíocht táirgí agus próisis ar gach leibhéal de shlabhraí táirgthe, margaíochta agus dáileacháin na n‑earnálacha iascaigh agus dobharshaothraithe, trí luach breise na dtáirgí iascaigh agus dobharshaothraithe a mhéadú, trí thacaíocht a thabhairt d’éiceanuálaíocht agus d’fhorbairt bhreise uirlisí beartais trasnaí, nua agus nuálacha amhail Eolas Muirí, Pleanáil Spásúlachta Mhuirí agus Faireachas Muirí Comhtháite. Gné shóisialta atreisithe Cuirfidh an CEMI comhtháthú sóisialta agus cruthú post chun cinn i bpobail a bhíonn ag brath ar an iascach trí luach breise a chur leis an iascach agus trí éagsúlú chun gabháil d’earnálacha eile muirí. Tacófar leis an gcur chuige faoi stiúir an phobail maidir le forbairt inbhuanaithe na limistéar iascaigh. Aithníonn an CEMI den chéad uair an ról a imríonn céilithe – ar mná iad den chuid is mó – i ngnólacht iascaireachta an teaghlaigh, agus gan aon aitheantas dlíthiúil acu i mórán cásanna. Féadann siad leas a bhaint as, inter alia, tacaíocht ón CEMI le haghaidh oiliúna, go háirithe chun scileanna a fhoghlaim a bhaineann le fiontraíocht agus le bainistíocht gnó. Ina theannta sin, déanfaidh an CEMI caipiteal daonna a chur chun cinn agus éagsúlú a chothú trí chur ar chumas pobal áitiúil na scileanna a a fhoghlaim a theastaíonn le tabhairt faoi ghníomhaíochtaí nua a thagann chun cinn in earnálacha eile muirí. Cuirfidh an cur chuige sin leis an oidhreacht náisiúnta agus chultúrtha, agus déanfaidh sé acmhainní tábhachtacha díobh le haghaidh na forbartha áitiúla. Ag féachaint don tábhacht a bhaineann leis na cabhlaigh chósta ar mhionscála maidir le pobail chósta, tá sé beartaithe ag an CEMI ráta méide cabhrach níos airde a chur i bhfeidhm maidir leo agus tugann sé isteach roinnt beart speisialta atá incháilithe do na cabhlaigh sin amháin. Ar na bearta sin tá comhairle ghairmiúil faoi straitéisí gnó agus margaíochta, gnólachtaí nuathionscanta lasmuigh d’iascaireacht agus tacaíocht ar leith don nuálaíocht; tá an ceann deireanach a luadh an‑tábhachtach ós rud é gur micreafhiontair an mhórchuid de na gnólachtaí iascaireachta sin ag a bhfuil rochtain theoranta ar chistiú. Tabharfar tús áite do chineálacha comhchoiteanna cur chuige, inter alia ag eagraíochtaí táirgeoirí, a chuireann le caipiteal sóisialta agus ar féidir mais chriticiúil infheistíochta a bhaint amach dá mbarr. Bainfidh na cineálacha comhchoiteanna cur chuige sin tairbhe freisin as ráta méide cabhrach níos airde. Inbhuanaitheacht chomhshaoil Rinneadh na bearta reatha a chuíchóiriú agus a athbhreithniú d’fhonn nasc láidir le hinbhuanaitheacht chomhshaoil a bhunú. Is í ró-acmhainn an fhadhb is mó atá ag an gComhbheartas Iascaigh fós agus tá sí ar cheann de na príomhchúiseanna leis an ró-iascaireacht. Tá sé léirithe nach raibh aon éifeacht le deireadh a chur le ró-acmhainn trí chúnamh poiblí amhail diúscairt; ainneoin gur caitheadh €1.7 billiún ar an diúscairt ó 1994 i leith, níl aon laghdú ar an acmhainn iascaireachta iarbhír i dtromlach chabhlaigh an AE. Ní thacóidh an CEMI le diúscairt a thuilleadh dá bhrí sin agus bainfidh sé leas as na hacmhainní airgeadais a dhéanfar a choigilt ar an gcaoi sin chun foirmeacha níos éifeachtaí cúnaimh d’iascaireacht inbhuanaithe a sholáthar. Tacóidh an CEMI leis an aistriú go dtí uastáirgeacht inbhuanaithe agus éascóidh siad toirmeasc ar ábhar muirí a chaitheamh ar ais san fharraige a thabhairt isteach de réir a chéile tríd an gcur chuige imeasctha, lena mbaineann bearta amhail tacú le trealamh agus teicnící iascaireachta atá níos roghnaithí, infheistíocht i dtrealamh ar bord agus saoráidí calafoirt atá riachtanach chun úsáid a bhaint as gabhálacha de thaisme, bearta margaíochta agus próiseáil. Agus an cuspóir céanna i gceist, méadaíodh go suntasach an leithdháileadh airgeadais ar bhailiú sonraí agus ar chomhairle eolaíoch (chun líon na stoc a bhfuil comhairle eolaíoch ar fáil ina leith a mhéadú) agus ar rialú caiteachais (chun comhlíonadh níos fearr a áirithiú). Ina theannta sin, beidh béim ar fhorbairt an dobharshaothraithe le leibhéal ard cosanta comhshaoil chomh maith le tacaíocht do dhobharshaothrú ag a bhfuil tionchar dearfach ar éiceachórais. Is ionann iascach ar fud an domhain agus thart ar 1.2 % den ídiú domhanda breosla. Tá gá le héifeachtúlacht acmhainní a mhéadú agus astuithe a laghdú in earnáil na gabhála agus, ar shlí tánaisteach, sa dobharshaothrú d’fhonn cur le príomhsprioc Eoraip 2020 maidir leis an athrú aeráide. Dá réir sin, tacóidh an CEMI le roinnt beart chun an t‑athrú aeráide a mhaolú. Béim ar iascach agus ar dhobharshaothrú atá nuálach, inmharthana agus iomaíoch Tá deacrachtaí maidir le nuáil ag iascach agus ag dobharshaothrú araon. Faoi láthair na huaire tá soláthar, margú agus tráchtáil eagraithe ar shlí nach mbíonn baint ag gnólachtaí iascaireachta agus dobharshaothraithe go minic le díol agus le margú a gcuid táirgí. 1. Cuireadh bearta nua ina bhfuil béim mhór ar an nuálaíocht san áireamh sa CEMI d’fhonn forbairt táirgí, próiseas, córas bainistíochta agus eagrúcháin nua nó feabhsaithe a chur chun cinn tríd an slabhra luacha ar fad, chun cabhrú leis an iascach agus le dobharshaothrú luach a chur lena gcuid táirgí, an tionchar a bhíonn ag a gcuid gníomhaíochtaí ar an gcomhshaol a laghdú agus costais táirgthe a ísliú. Cothófar nuálaíocht freisin trí bhearta chun comhoibriú a spreagadh idir eolaithe agus iascairí. Déanfaidh an tacaíocht d’fhorbairt áitiúil faoi stiúir an phobail nuálaíocht a scaipeadh freisin ar an leibhéal áitiúil, ag cur san áireamh gur minic a shainítear an nuálaíocht sin sa chomhthéacs áitiúil, agus go bhféadfadh sí a bheith ina nuálaíocht theicneolaíoch nó neamhtheicneolaíoch, agus go bhféadfadh sí a bheith bunaithe ar chleachtais nua nó thraidisiúnta. 2. Féachfaidh an CEMI freisin, den chéad uair, le foirmeacha nua dobharshaothraithe, ag a bhfuil ardchumas fáis, amhail dobharshaothrú amach ón gcósta agus dobharshaothrú neamhbhia a chur chun cinn agus le gnólachtaí nuathionscanta a spreagadh. Áirítear ar na gnéithe nua freisin tacaíocht do dhobharshaothrú ilfheidhmeach, ionas gur féidir ioncam na bhfiontar dobharshaothraithe a éagsúlú trí ghníomhaíochtaí amhail slatiascaireacht, díol díreach, éiceathurasóireacht nó gníomhaíochtaí oideachasúla a bhaineann le dobharshaothrú. Tá tacaíocht beartaithe freisin d’úsáid seirbhísí comhairle ag gnólachtaí dobharshaothraithe agus do bhearta a mhéadaíonn acmhainneacht na láithreán dobharshaothraithe (trí bhíthin, inter alia, cistithe i ndáil le pleanáil spásúlachta mhuirí agus le feabhsú bonneagar). Spreagfar comhlántacht agus sineirgíocht freisin le cláir thaighde agus nuálaíochta dá bhforáiltear sa Chreatchlár Taighde nua atá á ullmhú (Horizon 2020). Spreagadh nua chun Beartas Muirí Comhtháite (BMC) a Fhorbairt Seoladh an BMC in 2007 le comhordú muirí a éascú thar theorainneacha agus earnálacha (iompar muirí, tionscal, réigiúin ar an gcósta, fuinneamh amach ón gcósta, iascach nó an mhuirthimpeallacht). Is é atá mar thoradh ar chomhordú idir beartais a bhíodh roinnte ina ndeighleoga roimhe seo laghdú costas agus níos mó éifeachtúlachta. Beidh cistiú le haghaidh an BMC sa CEMI dírithe ar fhorbairt uirlisí beartais trasearnálacha: tionscnaimh a rachaidh chun sochair earnálacha éagsúla ach nach féidir a bhaint amach laistigh de réimsí aonair beartais. Cuireann Pleanáil Spásúlachta Mhuirí creat cobhsaí dlíthiúil ar fáil chun limistéir mhuirí, agus acmhainní agus seirbhísí éiceachórais na mara a bhainistiú ar bhealach inbhuanaithe. Léiríodh cheana go gcuireann sí dlús le hinfheistíochtaí muirí, chomh maith le costais dhlíthiúla agus riaracháin ar chuideachtaí a laghdú. Cuireann Faireachas Muirí Comhtháite ar chumas ghníomhaithe poiblí sonraí a chomhroinnt d’fhonn dul i ngleic go héifeachtúil le teagmhais fíor-ama ar muir. Seachnaíonn sé dúbailtí costasacha gníomhaíochtaí faireachais mhuirí a chaitheann acmhainní. Is féidir sineirgí atá éifeachtach ó thaobh costais de a bhaint amach le leas níos fearr a bhaint as airgead poiblí trí fhaireachas comhtháite. Tá sé de chuspóir ag Eolas Muirí 2020 eolas muirí na hEorpa atá ilroinnte a chomhthiomsú in acmhainn amháin ar a bhfuil rochtain phoiblí gan stró. Le Treoir Réime um Straitéis Mhuirí, arb ionann í agus colún comhshaoil an BMC, tabharfar sainmhíniú breise ar theorainneacha inbhuaine na ngníomhaíochtaí daonna ag a mbíonn iarmhairt ar an muirthimpeallacht. Ciallaíonn bainistiú gnóthaí muirí ar bhealach atá comhtháite airgead poiblí a chaitheamh ar bhealach níos fearr agus tionchar na mbeartas éagsúil a bhaineann leis an bhfarraige a uasmhéadú. Ó thaobh an ábhair sin, tacóidh cistiú le rialachas comhtháite muirí a fhorbairt ar leibhéal an imchuach farraige. Áirithíonn comhordú ar leibhéal an imchuach farraige go gcaitear cistí laistigh de chreat comhsheasmhach beartais, agus cuireann sé foinsí éagsúla cistiúcháin le chéile. Tríd an BMC a chuimsiú sa CEMI tacaítear freisin le príomhshruthú cuspóirí muirí i gcistí eile, rud a chuireann ar chumas beartas muirí cur níos mó le Straitéis Eoraip 2020. Simpliú agus laghdú an ualaigh riaracháin Tiocfaidh simpliú mór as comhtháthú na gcúig ionstraim airgeadais de chuid an Chomhbheartais Iascaigh agus an BMC i gciste amháin, mar gheall ar na rialacha agus na nósanna imeachta athchóirithe agus aontaithe. Ina theannta sin, déanfar bailiú sonraí, bearta rialaithe agus margaidh, lena n‑áirítear cúiteamh le haghaidh na réigiún is forimeallaí a bhainistiú in éineacht le bearta an tsean CEI faoin mbainistíocht chomhpháirteach. Fágann sé sin go gcuirfear tacar amháin in ionad ceithre thacar de chinntí airgeadais, de nósanna imeachta tuairiscithe, faireacháin agus meastóireachta. Ina theannta sin, léirítear i meastóireacht eatramhach an CEI gurbh é ba chúis leis an bpríomhualach riaracháin bunú an Chórais Bhainistíochta agus Rialaithe. Tá córas bainistíochta agus rialaithe beartaithe sa togra le haghaidh Rialachán “na bhForálacha Coiteanna” atá cosúil leis an gceann le haghaidh na gcistí CCS agus atá bunaithe ar phrionsabail choiteanna. Tá córas um chreidiúnú náisiúnta curtha ar bun chun béim a chur ar thiomantas Ballstát do bhainistíocht fhónta airgeadais. Rinneadh na socruithe ar cranntaca iad le ráthú an Choimisiúin maidir le rialtacht caiteachais a chomhchuibhiú agus tugadh isteach eilimintí coiteanna nua amhail dearbhú urrúis bhainistíochta agus imréiteach bliantúil cuntas. Laghdóidh an cur chuige sin go mór an méid ama a theastaíonn chun córais bhainistíochta agus rialaithe a bhunú agus cuirfidh sé dlús leis an gcur chun feidhme. Go háirithe, tríd an mheicníocht seachadta a chur ar comhréim le meicníocht seachadta an chiste forbartha tuaithe, tabharfar deis do na Ballstáit úsáid a bhaint as na comhlachtaí céanna chun Cláir Oibríochtúla an CETFT agus an CEMI a bhainistiú Laghdóidh sé sin tuilleadh na costais riaracháin i ngeall ar chur chuige aontaithe i dtéarmaí an bhainistithe agus an rialaithe, lena n‑áirítear tuairisciú, meastóireacht agus faireachán. Soláthraíonn comhrialacha maidir le húsáid na n‑ionstraimí airgeadais creat níos soiléire agus soiléiríonn siad gur féidir ionstraimí airgeadais a úsáid le haghaidh gach cineáil infheistíochta agus tairbhí. A bhuí leis sin beifear in ann rannchuidiú an CEMI a sholáthar d’institiúidí airgeadais atá ann cheana féin, áit ar forbraíodh comhaontuithe comhair le haghaidh chistí eile an AE, agus ar an gcaoi sin seachnófar ualach agus dúbláil riaracháin agus déanfar rogha níos tarraingtí d’innealtóireacht airgeadais i gcomparáid le cómhaoiniú trí dheontais. Éascaíonn an cur chuige comhtháite maidir le forbairt áitiúil faoi threoir an phobail (Ais 4 faoi láthair) comhfhiontair atá á gcistiú ag na cistí CCS, trí chómheasúnú agus trí chomhfhormheasadh straitéisí forbartha áitiúla a cheadú, lena gceadaítear costais bhainistíochta a mhaoiniú ó fhoinse amháin agus lena seachnaítear tuairisciú ar na costas sin do chomhlachtaí éagsúla. Éascóidh úsáid na gcomhtháscairí tuairisciú ag na Ballstáit, agus é á dhíriú ar shonraí canníochtaithe maidir le dul chun cinn agus na gnéithe tuairisciúla á laghdú. Soiléiríonn an CEMI rialacha maidir le comhlíonadh an Chomhbheartais Iascaigh freisin, go háirithe maidir le comhlíonadh an chreata bailithe sonraí agus maidir le comhlíonadh na Rialachán maidir le rialú agus le hiascaireacht neamhdhleathach, neamhthuairiscithe agus neamhrialáilte, sa chaoi is go dtugtar níos mó deimhneachta dlíthiúla do na Ballstáit agus do na tairbhithe. D’fhonn cur chun feidhme an CEMI a shimpliú tuilleadh, déantar rialacha incháilitheachta a chomhchuibhiú le cistí eile an AE. A bhuí leis sin is éasca a bheidh sé do thairbhithe agus d’údaráis náisiúnta araon tionscadail a láimhseáil, agus éascófar cur chun feidhme tionscadal comhtháite freisin. Ceadófar úsáid ar bhonn níos fairsinge as roghanna simplithe costais le haghaidh na coda bainistíochta comhpháirtí den CEMI (costais chaighdeánacha, íocaíochtaí cnapshuime agus maoiniú ráta chomhréidh le haghaidh deontas), rud a mbeidh laghdú ar na costais rialaithe agus ar an ráta earráide mar thoradh air. Cur chuige straitéiseach: Cumhdaíonn an CCS agus na Conarthaí Comhpháirtíochta cúig chiste bainistíochta comhpháirtí faoi Rialachán “na bhForálacha Coiteanna”. A bhuí leis an gcreat sin, tá na cistí sin ag teacht le chéile níos fearr ó thaobh straitéise ar leibhéal an Aontais. Cuirfear an CCS chun feidhme trí Chonradh Comhpháirtíochta, a chomhordóidh na cistí CCS ar an leibhéal náisiúnta. Tugtar faoi chomhordú an CEI le sraitheanna eile de chistiú an AE, faoi láthair, trí leas a bhaint as prionsabal na “línte deighilte” idir na cistí, rud ba bhun le réimsí coiteanna agus bearnaí araon i gcumhdach beartais. Teastaíonn meicníocht chomhordúcháin níos fearr dá bhrí sin, agus ba cheart go réiteofaí na fadhbanna sin tríd an mheicníocht nua cur chun feidhme a atreisíonn an cur chuige straitéiseach. Cuirfear CCS agus Conarthaí Comhpháirtíochta in ionad an churtha chuige straitéisigh (Pleananna Straitéiseacha Náisiúnta) a tugadh isteach sa CEI reatha, ag a bhfuil teorainneacha tromchúiseacha agus óna bhfuil iarracht dhíréireach ag teastáil ó na mBallstát a fhaigheann cistiú teoranta ón CEI. Clárú straitéiseach Tá an CEMI dírithe ar chuspóirí straitéiseacha fadtéarmacha an Chomhbheartais Iascaigh agus an BMC, lena n‑áirítear iascach agus dobharshaothrú inbhuanaithe agus iomaíoch, creat comhsheasmhach beartais chun an BMC a fhorbairt tuilleadh agus forbairt chríochach chothromúil agus uilechuimsitheach na limistéar iascaigh. De réir na Straitéise Eoraip 2020, déantar na sé thosaíocht seo a leanas de chuid an AE maidir leis an CEMI de na cuspóirí leathana sin do 2014-2020: – Fostaíocht agus comhtháthú críochach a mhéadú; – Iascach nuálach, iomaíoch agus eolasbhunaithe a chothú; – Dobharshaothrú nuálach, iomaíoch agus eolasbhunaithe a chothú; – Iascach inbhuanaithe atá éifeachtúil ar acmhainní a chur chun cinn; – Dobharshaothrú inbhuanaithe atá éifeachtúil ar acmhainní a chur chun cinn: – Cur chun feidhme an Chomhbheartais Iascaigh a chothú. Beidh na tosaíochtaí sin ina mbonn le clárú airgeadais, lena n‑áirítear sainiú na dtáscairí sprice maidir le gach ceann díobh. Coinníollacht Tugtar isteach le Rialachán “na bhForálacha Coiteanna”, forálacha coinníollachta nua lena áirithiú go gcruthóidh cistiú an Aontais dreasachtaí láidre do na Ballstáit chun cuspóirí agus spriocanna Eoraip 2020 a bhaint amach. Coinníollacha ‘ex ante’ nach mór a bheith i bhfeidhm sula n‑íocfar cistí amach agus coinníollacha ‘ex post’ lena gcuirfear scaoileadh 5 % de leithdháileadh ón CEMI faoi réir feidhmíochta a bheidh sa choinníollacht. Beidh coinníollacht ‘ex post’ bunaithe ar na garspriocanna a bhaint amach a bhaineann le spriocanna le haghaidh aschur agus torthaí atá nasctha le cuspóirí Eoraip 2020 arna socrú le haghaidh clár sa Chonradh Comhpháirtíochta. Cuirfear de choinníoll le cúnamh airgeadais an Aontais faoin CEMI go gcomhlíonfaidh Ballstáit agus oibreoirí cuspóirí agus rialacha an Chomhbheartais Iascaigh, go háirithe oibleagáidí rialaithe, an Rialachán maidir leis an Iascaireacht Neamhdhleathach, Neamhthuairiscithe agus Neamhrialáilte agus oibleagáidí maidir le bailiú sonraí. Ina theannta sin, beidh feidhm ag coinníollacht ex ante maidir le dobharshaothrú, lena gceanglófar ar na Ballstáit pleananna straitéiseacha náisiúnta ilbhliantúla a ullmhú ar bhonn threoirlínte straitéiseacha an Aontais. Mar a fhoráiltear le Rialachán an Chomhbheartais Iascaigh, beidh sé de cuspóir ag na pleananna sin, bunaithe ar threoirlínte straitéiseacha an Aontais, forbairt inbhuanaithe an dobharshaothraithe a éascú i ndáil le slándáil gnó, rochtain ar uiscí agus ar spás, agus simpliú riaracháin maidir le ceadúnú. Cothóidh na coinníollachtaí sin comhlíonadh rialacha an Chomhbheartais Iascaigh agus méadóidh siad comhchuibheas an bheartais iomláin. Faireachán agus meastóireacht Bhí sé mar chonclúid sa mheastóireacht eatramhach ar an CEI go bhfuil na táscairí reatha dírithe ar aschur agus go bhfuil an iomarca díobh ann. Thairis sin, níl cur chuige comhchoiteann ná sainiú comhchoiteann iontu ar na haonaid a bheith le tomhas. Dá réir sin, tá Comhchreat Straitéiseach Faireacháin agus Meastóireachta (CSFM) beartaithe sa CEMI ina ndéanfar tacar comhtháscairí ar aschur, ar thorthaí agus ar thionchair a shainiú i gcomhar leis na Ballstáit agus a ghlacadh i ngníomh cur chun feidhme. Beidh na táscairí nasctha le tosaíochtaí an CEMI, rud a cheadóidh comhiomlánú sonraí ar leibhéal an Aontais agus an measúnú ar dhul chun cinn, éifeachtacht agus éifeachtúlacht chur chun feidhme an bheartais atá riachtanach, inter alia, chun an cúlchiste feidhmíochta a leithdháileadh. Bainfear leas as meastóireacht ex ante le luachanna táscaire sprice, garspriocanna agus bonnlíne a leagan síos a chuirfidh leis na Conarthaí Comhpháirtíochta agus leis na Cláir Oibríochtúla. In dhá thuarascáil bhliantúla speisialta in 2017 agus in 2019 breathnófar ar staid an churtha chun feidhme agus ar na ceachtanna le haghaidh na chéad tréimhse clárúcháin eile. 4. IMPLEACHT BHUISÉADACH Foráiltear sa togra le haghaidh an CAI gur cheart leanúint de chuid shuntasach de bhuiséad an AE a thiomnú do bheartais iascaigh agus mhuirí. Tá an ciste do 2014-2020, de réir praghsanna reatha, socraithe ag €7,535 billiún, lena n‑áirítear CIInna agus na ranníocaíochtaí éigeantacha le ERBInna, a chisteofar ar leithligh. Is ionann buiséad an CEMI, de réir praghsanna reatha, agus €6567 milliún. Tá sonraí faoi thionchar airgeadais thogra an CEMI leagtha amach sa ráiteas airgeadais a ghabhann leis an togra. 2011/0380 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir leis an gCiste Eorpach Muirí agus Iascaigh [lena n‑aisghairtear Rialachán (CE) Uimh. 1198/2006 ón gComhairle agus Rialachán (CE) Uimh. 861/2006 ón gComhairle agus Rialachán Uimh. XXX/2011 ón gComhairle maidir le beartas muirí comhtháite TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 42, Airteagal 43(2), Airteagal 91(1), Airteagal 100(2), Airteagal 173(3), Airteagal 175, Airteagal 188, Airteagal 192(1), Airteagal 194(2) agus Airteagal 195(2) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[1], Ag féachaint don tuairim ó Choiste na Réigiún[2], Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1) Sa Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún maidir le “Athchóiriú an Chomhbheartais Iascaigh” (“Teachtaireacht an Chomhbheartais Iascaigh” anseo feasta) leagadh amach na dúshláin, na cuspóirí agus na treochtaí a d'fhéadfadh a bheith ann don Chomhbheartas Iascaigh tar éis 2013. I bhfianaise na díospóireachta i dtaobh na Teachtaireachta sin, ba cheart an Comhbheartas Iascaigh a athchóiriú le héifeacht ón 1 Eanáir 2014. San athchóiriú sin ba cheart príomheilimintí uile an Chomhbheartais Iascaigh a chumhdach lena n‑áirítear a ghnéithe airgeadais. D'fhonn aghaidh a thabhairt ar chuspóirí an athchóirithe, is iomchuí Rialachán (CE) Uimh. 1198/2006 ón gComhairle maidir leis an gCiste Eorpach Iascaigh,[3], Rialachán (CE) Uimh. 861/2006 ón gComhairle lena mbunaítear bearta airgeadais Comhphobail maidir le cur chun feidhme an Chomhbheartais Iascaigh agus i réimse Dhlí na Farraige[4], forálacha Rialachán (CE) Uimh. 1290/2005 maidir le Ciste Ráthaíochta i dtaca le táirgí iascaigh agus dobharshaothraithe[5], Rialachán (CE) Uimh. 791/2007 lena dtugtar isteach scéim mar chúiteamh ar na costais bhreise arna dtabhú i margú táirgí iascaigh áirithe ó na hAsóir, ó Mhaidéara, ó na hOileáin Chanáracha agus ó ranna na Fraince de Ghuáin agus de La Réunion, mar gheall ar iargúltacht na réigiún sin a aisghairm[6] agus Rialachán nua maidir leis an gCiste Eorpach Muirí agus Iascaigh (CEMI) a chur ina n‑ionad. Ó tharla go bhfuil gach ábhar a bhaineann le haigéin agus le farraigí na hEorpa idirnasctha, ba cheart forbairt bhreise ar Bheartas Muirí Chomhtháite (BMC) a chothú leis an Rialachán nua freisin atá cuimsithe i [Rialachán ó Pharlaimint na hEorpa agus ón gComhairle lena mbunaítear Clár chun forbairt bhreise ar Bheartais Muirí Chomhtháite a chothú]. (2) Ba cheart go gcumhdófaí faoi raon feidhme an CEMI tacaíocht an Chomhbheartais Iascaigh a dtagann na réimsí seo a leanas faoina réim feidhme; caomhnú, bainistiú agus saothrú acmhainní bitheolaíocha na mara, acmhainní bitheolaíocha fionnuisce agus dobharshaothrú, próiseáil agus margaíocht táirgí iascaigh agus dobharshaothraithe, i gcás ina dtarlaíonn na gníomhaíochtaí sin i gcríoch na mBallstát, nó in uiscí an Aontais, lena n‑áirítear gníomhaíochtaí ag soithí iascaireachta faoi bhratach tríú tíortha, agus atá cláraithe i dtríú tíortha, nó ag soithí iascaireachta an Aontais, nó ag náisiúnaigh de na Ballstáit, gan dochar don phríomhfhreagracht atá ar an mBratstát, agus aird á tabhairt ar fhorálacha Airteagal 117 de Choinbhinsiún na Náisiún Aontaithe maidir le Dlí na Farraige (3) Braitheann rath an Chomhbheartais Iascaigh ar chóras éifeachtach rialaithe, cigireachta agus forfheidhmithe agus ar shonraí iontaofa iomlána do chomhairle eolaíoch agus chun críocha forfheidhmithe agus rialaithe; dá bhrí sin, ba cheart don CEMI tacú leis na beartais seo. (4) Ba cheart go gcumhdódh raon feidhme an CEMI an tacaíocht don BMC faoina gcumhdaítear forbairt agus cur chun feidhme oibríochtaí comhordaithe agus cinnteoireachta i ndáil leis na haigéin, na farraigí, na réigiúin ar an gcósta agus na hearnálacha muirí a chomhlánaíonn beartais éagsúla an AE lena mbaineann, go háirithe: na Comhbheartais Iascaigh, iompar, tionscal, comhtháthú críochach, an comhshaol, fuinneamh agus turasóireacht. Ba cheart comhleanúnachas agus comhtháthú a áirithiú maidir le beartais earnálacha éagsúla a bhainistiú laistigh de Mhuir Bhailt, den Mhuir Thuaidh, den Mhuir Cheilteach, de Bhá na Bioscáine agus laistigh d’imchuacha farraige Chósta Leithinis na hIbéire, na Meánmhara agus na Mara Duibhe. (5) I gcomhréir le conclúidí na Comhairle Eorpaí an 17 Meitheamh 2010, lenar glacadh Straitéis Eoraip 2020, ba cheart go gcuirfeadh an tAontas agus na Ballstáit seachadadh an fháis chliste, inbhuanaithe agus uilechuimsithigh chun feidhme, agus forbairt chomhchuí an Aontais á cur chun cinn agus éagothromaíochtaí réigiúnacha á laghdú acu ag an am céanna. Go sonrach, ba cheart acmhainní a chomhchruinniú chun cuspóirí agus spriocanna Eoraip 2020 a ghnóthú agus ba cheart feabhas a chur ar éifeacht trí bhéim níos mó a chur ar thorthaí. Ina theannta sin, rannchuidíonn cuimsiú an BMC sa CMI nua leis na príomhchuspóirí beartais atá leagtha amach sa Teachtaireacht ón gCoimisiún an 3 Márta 2010 “Eoraip 2020 Straitéis maidir le fás cliste, inbhuanaithe agus uilechuimsitheach”[7] ("Straitéis Eoraip 2020") agus tá sé i gcomhréir leis na cuspóirí ginearálta chun comhtháthú eacnamaíoch, sóisialta agus críochach a mhéadú atá leagtha amach sa Chonradh. (6) Lena áirithiú go rannchuidíonn an CEMI le gnóthú chuspóirí an Chomhbheartais Iascaigh, an BMC agus na Straitéise Eoraip 2020, is gá díriú ar líon teoranta croíthosaíochtaí a bhaineann leis an iascach agus leis an dobharshaothrú atá bunaithe ar nuálaíocht agus ar eolas a chothú, le hiascaireacht agus le dobharshaothrú atá éifeachtúil ar acmhainní agus inbhuanaithe a chur chun cinn, agus le fostaíocht agus comhtháthú críochach a mhéadú trí chumas fáis agus cruthaithe post na bpobal iascaigh cósta agus intíre a fhíorú agus éagsúlú gníomhaíochtaí iascaigh go hearnálacha eile de gheilleagar na mara a chur chun cinn. (7) Ba cheart don Aontas, ag gach céim de chur chun feidhme an Chiste, díriú ar neamhionannais a dhíothú agus comhionannas idir mná agus fir a chur chun cinn, maille le hidirdhealú a chomhrac atá bunaithe ar inscne, ar bhunadh ciníoch nó eitneach, ar reiligiún nó ar chreideamh, ar mhíchumas, ar aois nó ar chlaonadh gnéasach. (8) Is é cuspóir an Chomhbheartais Iascaigh a áirithiú go gcuirfidh gníomhaíochtaí iascaireachta agus dobharshaothraithe le dálaí comhshaoil fadtéarmacha agus inbhuanaithe a bhfuil gá leo d’fhorbairt eacnamaíoch agus shóisialta. Thairis sin, ba cheart dó cur le táirgiúlacht mhéadaithe, le caighdeán cóir maireachtála don earnáil iascaigh, agus le margaí cobhsaí; freisin ba cheart dó infhaighteacht acmhainní a áirithiú agus a áirithiú go mbíonn soláthairtí ar fáil do thomhaltóirí ar phraghsanna réasúnta. (9) Tá sé fíorthábhachtach ceisteanna comhshaoil a chomhtháthú níos fearr leis an gComhbheartas Iascaigh ar cheart dó cuspóirí agus spriocanna bheartas comhshaoil an Aontais agus na Straitéise Eoraip 2020 a bhaint amach. Tá an Comhbheartas Iascaigh dírithe ar shaothrú bheo-acmhainní bitheolaíocha na mara a chothabhálann agus a athbhunaíonn acmhainní éisc ar leibhéil atá in ann an uastáirgeacht inbhuanaithe a tháirgeadh, tráth nach déanaí ná 2015. Cuirfidh an Comhbheartas Iascaigh an cur chuige réamhchúraim agus an cur chuige éiceachórais maidir le bainistíocht iascaigh i bhfeidhm. Dá réir sin, ba cheart don Chomhbheartas Iascaigh cur le cosaint na muirthimpeallachta mar atá leagtha amach i dTreoir 2008/56/CE ó Pharlaimint na hEorpa agus ón gComhairle an 17 Meitheamh 2008 lena mbunaítear creat do ghníomhaíocht chomhphobail i réimse an bheartais muirthimpeallachta (an Treoir Réime um Straitéis Mhuirí).[8]. (10) Ós rud é nach féidir leis na Ballstáit cuspóirí an Rialacháin seo a bhaint amach go leordhóthanach mar gheall ar scála agus ar iarmhairtí na n‑oibríochtaí atá le maoiniú faoi na cláir oibríochtúla agus mar gheall ar na fadhbanna struchtúracha a tháinig chun cinn agus na hearnálacha muirí agus iascaigh a bhforbairt, agus ar na hacmhainní teoranta airgeadais atá ag na Ballstáit, agus gur fearr, dá bhrí sin, is féidir na cuspóirí sin a bhaint amach ar leibhéal an Aontais trí chúnamh ilbhliantúil airgeadais a chur ar fáil atá dírithe ar na tosaíochtaí iomchuí, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5(3) den Chonradh ar an Aontas Eorpach. I gcomhréir le prionsabal na comhréireachta mar atá leagtha amach in Airteagal 5(4) den Chonradh sin, ní théann an Rialachán seo thar a bhfuil riachtanach chun an cuspóir sin a bhaint amach. (11) Trí chaiteachas an Chomhbheartais Iascaigh agus an Bheartais Mhuirí Chomhtháite a mhaoiniú trí chiste amháin, eadhon, an CEMI, ba cheart go mbeifí in ann aghaidh a thabhairt ar an ngá leis an dá bheartas a shimpliú agus a threisiú. Tríd an mbainistíocht chomhpháirteach a leathnú chun Eagraíochtaí Chómhargaí a chlúdach, lena n‑áirítear cúiteamh le haghaidh na réigiún is forimeallaí, ba cheart do ghníomhaíochtaí rialaithe agus bailithe sonraí rannchuidiú tuilleadh le simpliú agus ba cheart dóibh an t‑ualach riaracháin ar an gCoimisiún agus ar na Ballstáit a laghdú chomh maith le comhchuibheas agus le héifeachtúlacht níos fearr a bhaint amach don tacaíocht atá á deonú. (12) Ba cheart an Comhbheartas Iascaigh agus an Beartas Muirí Comhtháite a mhaoiniú trí chiste amháin ó bhuiséad an Aontais, is é sin an CEMI, cibé acu go díreach nó i gcomhthéacs na bainistíochta comhpháirtí leis na Ballstáit. Ba cheart feidhm a bheith ag bainistíocht chomhpháirteach, ní amháin maidir leis na bearta le tacú leis an iascach, leis an dobharshaothrú agus le forbairt faoi stiúir an phobail, ach maidir le hEagraíochtaí Cómhargaí agus leis an gcúiteamh le haghaidh na réigiún is forimeallaí, gníomhaíochtaí rialaithe agus bailithe sonraí. Ba cheart feidhm a bheith ag bainistíocht dhíreach maidir le comhairle eolaíoch, le ranníocaíochtaí deonacha le hEagraíochtaí Réigiúnacha Bainistíochta Iascaigh, le comhairlí comhairleacha agus le hoibríochtaí chun Beartas Muirí Chomhtháite a chur chun feidhme. Ba cheart na cineálacha beart is féidir a mhaoiniú agus leas á bhaint as an CEMI seo a shonrú. (13) Is gá idirdhealú a dhéanamh idir catagóirí na mbeart rialaithe agus forfheidhmithe atá á gcómhaoiniú faoi chuimsiú na bainistíochta comhpháirtí agus na catagóirí sin atá faoi chuimsiú na bainistíochta dírí. Tá sé riachtanach na hacmhainní a bheidh le leithdháileadh ar rialú faoi bhainistíocht chomhpháirteach a imfhálú. (14) De réir Airteagal 50 agus Airteagal 51 den [Rialachán maidir leis an gComhbheartas Iascaigh] (Rialachán an Chomhbheartais Iascaigh anseo feasta], ba cheart é a chur de choinníoll le cúnamh airgeadais an Aontais go gcomhlíonfaidh Ballstáit agus oibreoirí rialacha an Comhbheartais Iascaigh. Tá sé de rún go léireoidh an choinníollacht sin an fhreagracht atá ar an Aontas as caomhnú acmhainní bitheolaíocha na mara faoin gComhbheartas Iascaigh a áirithiú ar mhaithe le leas an phobail, mar atá cumhdaithe in Airteagal 3 den Chonradh ar Fheidhmiú an Aontais Eorpaigh. (15) Bhainfí an bonn de ghnóthú chuspóirí an Chomhbheartais Iascaigh dá n‑íocfaí amach cúnamh airgeadais an Aontais faoin CEMI le hoibreoirí nach gcomhlíonann, ex-ante, ceanglais a bhaineann le caomhnú acmhainní bitheolaíocha na mara ar mhaithe le leas an phobail. Dá bhrí sin, níor cheart aon oibritheoirí a bheith inghlactha ach oibritheoirí nach raibh baint acu, laistigh de thréimhse áirithe ama roimh dóibh iarratas ar chúnamh a thaisceadh, le hoibriú, le bainistiú nó le húinéireacht soithí iascaireachta atá ar áireamh i liosta soithí iascaireachta neamhdhleathaí, neamhthuairiscithe agus neamhrialáilte an Aontais mar atá leagtha amach in Airteagal 40(3) de Rialachán (CE) Uimh. 1005/2008 ón gComhairle an 29 Meán Fómhair 2008 lena mbunaítear córas Comhphobail chun iascaireacht neamhdhleathach, neamhthuairiscithe agus neamhrialáilte a chosc, a dhíspreagadh agus a dhíothú, lena leasaítear Rialachán (CEE) Uimh. 2847/93, (CE) Uimh. 1936/2001 agus (CE) Uimh. 601/2004 agus lena n‑aisghairtear Rialacháin (CE) Uimh. 1093/94 agus (CE) Uimh. 1447/1999[9]agus nach bhfuil sárú tromchúiseach déanta acu faoi Airteagal 42 de Rialachán (CE) Uimh. 1005/2008 nó faoi Airteagal 90(1) de Rialachán (CE) Uimh. 1224/2009 an 20 Samhain 2009 lena mbunaítear córas rialaithe Comhphobail d'fhonn comhlíonadh rialacha an Chomhbheartais Iascaigh a áirithiú, lena leasaítear Rialacháin (CE) Uimh. 847/96, (CE) Uimh. 2371/2002, (CE) Uimh. 811/2004, (CE) Uimh. 768/2005, (CE) Uimh. 2115/2005, (CE) Uimh. 2166/2005, (CE) Uimh. 388/2006, (CE) Uimh. 509/2007, (CE) Uimh. 676/2007, (CE) Uimh. 1098/2007, (CE) Uimh. 1300/2008, (CE) Uimh. 1342/2008 agus lena n‑aisghairtear (CEE) Uimh. 2847/93, (CE) Uimh. 1627/94 agus (CE) Uimh. 1966/2006[10], nó nach bhfuil neamhchomhlíonadh rialacha an Chomhbheartais Iascaigh déanta acu i gcásanna eile a chuireann inbhuanaitheacht na stoc lena mbaineann go mór i gcontúirt agus a d'fhéadfadh dochar mór a dhéanamh do shaothrú bheo-acmhainní bitheolaíocha na mara trína n‑athbhunaítear agus trína gcothabháltar líon na speiceas saothraithe os cionn leibhéal atá in ann an uastáirgeacht inbhuanaithe a tháirgeadh. (16) Ina theannta sin, ba cheart do na tairbhithe leanúint de na ceanglais a chomhlíonadh a bhaineann le caomhnú acmhainní bitheolaíocha na mara ar mhaithe le leas an phobail tar éis dóibh an t‑iarratas ar chúnamh a thaisceadh, le linn thréimhse iomlán chur chun feidhme na hoibríochta agus, i gcás cineálacha áirithe oibríochta, ar feadh tréimhse aitheanta ama tar éis na híocaíochta deiridh. Tacaíocht a íoctar amach le tairbhithe, nó a choinníonn tairbhithe, nach n‑urramaíonn na ceanglais a bhaineann le caomhnú acmhainní bitheolaíocha na mara ar mhaithe le leas an phobail, d’fhéadfadh baint a bheith ag an tacaíocht sin le sáruithe, agus d’fhéadfadh sí dochar mór do chomhlíonadh chuspóirí an Chomhbheartais Iascaigh dá bhrí sin. (17) Ba cheart feidhm a bheith ag na hiarmhairtí atá leagtha síos maidir le mainneachtain na coinníollacha incháilitheachta a chomhlíonadh i gcásanna ina sáraíonn na tairbhithe rialacha an Chomhbheartais Iascaigh. D’fhonn méid an chaiteachais neamh-incháilithe a chinneadh, ba cheart a chur san áireamh, a thromchúisí atá neamhchomhlíonadh rialacha an Chomhbheartais Iascaigh ag an tairbhí, an buntáiste eacnamaíoch a thig ó neamhchomhlíonadh rialacha an Chomhbheartais Iascaigh nó an tábhacht a bhaineann le ranníocaíocht an CEMI le gníomhaíocht eacnamaíoch an tairbhí. (18) Bhainfí an bonn de ghnóthú chuspóirí an Chomhbheartais Iascaigh freisin dá n‑íocfaí amach cúnamh airgeadais an Aontais faoin CEMI leis na Ballstáit nach gcomhlíonann a gcuid oibleagáidí faoi rialacha an Chomhbheartais Iascaigh a bhaineann le caomhnú acmhainní bitheolaíocha na mara ar mhaithe le leas an phobail, amhail sonraí a bhailiú agus na hoibleagáidí rialaithe a chur chun feidhme. Thairis sin, mura gcomhlíontar na hoibleagáidí sin, tá baol ann nach mbraithfeadh na Ballstáit tairbhithe neamh-inghlactha ná oibríochtaí neamh-incháilithe. (19) Mar bhearta réamhchúraim, d'fhonn íocaíochtaí neamhchomhlíontacha a chosc agus chun na Ballstáit a dhreasú chun rialacha an Chomhbheartais Iascaigh a chomhlíonadh nó a cheangal ar an tairbhí iad a chomhlíonadh, ba cheart an spriocdháta le haghaidh íocaíochta a bhriseadh agus íocaíochtaí a fhionraí nuair atá na híocaíochtaí sin teoranta ó thaobh ama de maidir lena raon feidhme. D'fhonn prionsabal na comhréireachta a urramú, ba cheart nach mbeadh feidhm ag na ceartuithe airgeadais a bhfuil iarmhairtí cinnte agus neamh-inchúlgairthe acu ach amháin maidir le caiteachas atá nasctha go díreach le hoibríochtaí nár comhlíonadh rialacha an Chomhbheartais Iascaigh lena linn. (20) D’fhonn comhordú a fheabhsú agus cur chun feidhme a chomhchuibhiú i gcás na gCistí a thugann tacaíocht faoin mbeartas comhtháthaithe, eadhon, Ciste Forbraíochta Réigiúnaí na hEorpa (CFRE), Ciste Sóisialta na hEorpa (CSE) agus an Ciste Comhtháthaithe (CC), leis na Cistí le haghaidh forbartha tuaithe, eadhon, Ciste Eorpach Talmhaíochta um Fhorbairt Tuaithe (CETFT), agus le haghaidh na hearnála muirí agus iascaigh, eadhon, an Ciste Eorpach Muirí agus Iascaigh (CEMI), ba cheart forálacha coiteanna a bhunú maidir leis na Cistí sin uile (‘Cistí CCS’).[11]. De bhreis ar an Rialachán seo, tá forálacha sonracha i ngeall ar thréithe ar leith an Chomhbheartais Iascaigh agus an BMC ar áireamh sa CEMI freisin. (21) Ag féachaint do mhéid an CEMI amach anseo agus i bhfianaise phrionsabal na comhréireachta, maolaítear na forálacha a bhaineann leis an bpleanáil straitéiseach ón Rialachán [maidir le Forálacha Coiteanna]. Ba cheart feasta an comhairliúchán leis na geallsealbhóirí a bheith ar siúl dhá uair ar a laghad le linn na tréimhse clárúcháin, ach níor cheart go mbeadh sé éigeantach uair amháin in aghaidh na bliana toisc go mbeadh sé ina ualach iomarcach riaracháin agus airgeadais ar an gCoimisiún agus ar na Ballstáit araon. (22) Ba cheart do ghníomhaíocht an Aontais an ghníomhaíocht atá déanta ag na Ballstáit a chomhlánú nó ba cheart di iarracht a dhéanamh rannchuidiú leis an ngníomhaíocht sin. D'fhonn breisluach suntasach a áirithiú, ba cheart an chomhpháirtíocht idir an Coimisiún agus na Ballstáit a neartú trí bhíthin socruithe maidir le rannpháirtíocht cineálacha éagsúla comhpháirtithe agus inniúlachtaí institiúideacha na mBallstát á gcur san áireamh go hiomlán. Ba cheart aird faoi leith a thabhairt ar ionadaíocht leormhaith do mhná agus do ghrúpaí mionlaigh a áirithiú. Baineann an chomhpháirtíocht sin le húdaráis réigiúnacha, áitiúla agus údaráis eile phoiblí, mar aon le comhlachtaí eile iomchuí, lena n‑áirítear na cinn sin atá freagrach as an gcomhshaol agus as cur chun cinn an chomhionannais idir fir agus mná, leis na comhpháirtithe sóisialta agus eacnamaíocha agus le comhlachtaí eile inniúla. Ba cheart do na comhpháirtithe lena mbaineann a bheith páirteach in ullmhú na gConarthaí Comhpháirtíochta, in ullmhú agus i gcur chun feidhme an chláraithe, agus i bhfaireachán agus i meastóireacht a dhéanamh air. (23) De réir phrionsabal na comhréireachta, d’fhéadfadh na modhanna a úsáidfidh an Coimisiún agus na Ballstáit a bheith éagsúil de réir mhéid iomlán an chaiteachais phoiblí a leithdháiltear ar an gclár oibríochtúil. Ba cheart feidhm a bheith ag éagsúlacht den chineál sin go háirithe maidir leis na modhanna a úsáidtear le meastóireacht, rialú, agus tuairisciú a dhéanamh ar chláir oibríochtúla; (24) Ba cheart don Choimisiún miondealú bliantúil de réir na mBallstát ar na leithreasaí faoi chomhair oibleagáidí atá ar fáil a bhunú trí leas a bhaint as critéir thrédhearcacha agus oibiachtúla; ba cheart go n‑áireofaí sna critéir sin na leithdháiltí stairiúla faoi Rialachán (CE) Uimh. 1198/2006 ón gComhairle agus an t‑ídiú stairiúil faoi Rialachán (CE) Uimh. 861/2006 ón gComhairle. (25) Baineann fíorthábhacht le comhlíonadh coinníollachtaí áirithe ex-ante i gcomhthéacs an Chomhbheartais Iascaigh, go háirithe i dtaca le Plean Ilbhliantúil Náisiúnta Straitéise maidir le Dobharshaothrú a chur isteach agus le hacmhainn chruthaithe riaracháin chun na ceanglais sonraí le haghaidh bainistíochta iascaigh a chomhlíonadh agus le córas rialaithe, cigireachta agus forfheidhmithe de chuid an Aontais a chur i bhfeidhm agus a chur chun feidhme. (26) De réir chuspóir an tsimplithe, ba cheart go mbeadh gníomhartha uile an CEMI a thagann faoi chuimsiú na bainistíochta comhpháirtí, lena n‑áirítear rialú agus bailiú sonraí, i bhfoirm aon chláir oibríochtúil amháin in aghaidh an Bhallstáit, de réir a struchtúir náisiúnta. Déanfar an tréimhse idir 1 Eanáir 2014 agus 31 Nollaig 2020 a chumhdach sa ghníomh clárúcháin. Ba cheart do gach Ballstát clár oibríochtúil amháin a ullmhú. Ba cheart straitéis a shainaithint i ngach clár le haghaidh spriocanna a bhaineann le tosaíochtaí an Aontais maidir leis an CEMI a bhaint amach agus rogha beart. Ba cheart tosaíochtaí an Aontais a chomhlíonadh sna cláir, agus iad a oiriúnú ag an am céanna do chomhthéacsanna náisiúnta, agus beartais eile an Aontais a chomhlánú, go háirithe beartas forbartha tuaithe agus beartas comhtháthaithe. (27) D'fhonn rannchuidiú leis an sprioc chun cur chun feidhme an CEMI a shimpliú agus chun na costais rialaithe agus an ráta earráide a laghdú, ba cheart úsáid a bhaint a mhéid is féidir as an deis a chuirtear ar fáil sa [Rialachán lena leagtar síos Forálacha Coiteanna] úsáid a bhaint as cnapshuimeanna agus as foirmeacha simplithe eile deontais. (28) D’fhonn oibleagáidí rialaithe faoin gComhbheartas Iascaigh a fhorfheidhmiú, ba cheart do na Ballstáit an roinn maidir le rialú an Chláir Oibríochtúil a tharraingt suas i gcomhréir le tosaíochtaí an Aontais arna nglacadh ag an gCoimisiún don réimse beartais sin. D'fhonn an clár oibríochtúil a oiriúnú do na riachtanais atá ag teacht chun cinn i dtéarmaí rialaithe agus forfheidhmithe; féadfar an roinn maidir le rialú de na cláir oibríochtúla a athbhreithniú go rialta ar bhonn na n‑athruithe i dtosaíochtaí an Aontais maidir leis an mbeartas rialaithe agus forfheidhmithe faoin gComhbheartas Iascaigh. Ba cheart don Choimisiún na leasuithe sin a fhormheasadh. (29) D’fhonn solúbthacht a choinneáil sa chlárú ar ghníomhaíochtaí i réimse an rialaithe, ba cheart an t‑athbhreithniú ar an roinn den chlár oibríochtúil maidir le rialú a bheith faoi réir nós imeachta simplithe. (30) Ba cheart do na Ballstáit roinn maidir le rialú an Chláir Oibríochtúil a tharraingt suas i gcomhréir le Clár Ilbhliantúil de chuid an Aontais; d’fhonn oiriúnú do na riachtanais shonracha a bhaineann le gníomhaíochtaí bailithe sonraí, ba cheart plean oibre bliantúil mionsaothraithe a bheith ag na Ballstáit, plean ar cheart a oiriúnú ar bhonn bliantúil faoi threoir an Choimisiúin agus a bheith faoi réir a cheadaithe. (31) D’fhonn iomaíochas agus feidhmíocht eacnamaíoch na ngníomhaíochtaí iascaireachta a mhéadú, tá sé riachtanach nuálaíocht agus fiontraíocht a spreagadh. Dá bhrí sin, ba cheart don CEMI tacú le hoibríochtaí nuálacha agus le forbairt gnó. (32) Tá infheistíocht i gcaipiteal daonna riachtanach freisin chun iomaíochas agus feidhmíocht eacnamaíoch na ngníomhaíochtaí iascaireachta agus muirí a mhéadú. Dá bhrí sin, ba cheart don CEMI tacú le foghlaim ar feadh an tsaoil, le comhar idir eolaithe agus iascairí a spreagann scaipeadh eolais agus le seirbhísí comhairle a chabhraíonn le feidhmíocht fhoriomlán agus iomaíochas foriomlán na n‑oibreoirí a fheabhsú. (33) Ag aithint dó an tábhacht a bhaineann leis an ról a imríonn céilí iascairí féinfhostaithe in iascaireacht chósta ar an mionchóir, ba cheart don CEMI tacú le hoiliúint agus le líonrú a chuireann lena bhforbairt ghairmiúil agus a chuireann ar a gcumas na cúraimí coimhdeacha a dhéanann siad go traidisiúnta a chomhlíonadh níos fearr. (34) Ag féachaint do laige na hionadaíochta thar ceann iascairí cósta ar an mionchóir sa chomhphlé sóisialta, ba cheart don CEMI tacú le heagraíochtaí a chuireann an comhphlé sin chun cinn sna fóraim iomchuí. (35) Ag féachaint d’acmhainneacht an éagsúlaithe ó thaobh iascairí cósta ar an mionchóir agus don ról ríthábhachtach atá acu i bpobail chósta, ba cheart don CEMI cabhrú le héagsúlú trí ghnóthais nuathionscanta agus infheistíochtaí in iarfheistiú a soithí a chumhdach, de bhreis ar an oiliúint iomchuí chun scileanna gairmiúla a bhaint amach sa réimse ábhartha taobh amuigh de ghníomhaíochtaí iascaireachta. (36) D’fhonn tabhairt faoi na riachtanais sláinte agus sábháilteachta ar bord, ba cheart don CEMI tacú le hinfheistíochtaí ina gcuimsítear sláinte agus sláinteachas ar bord. (37) Mar thoradh ar bhunú na gcóras lamháltas iascaireachta inaistrithe atá beartaithe in Airteagal 27 den [Rialachán maidir leis an gComhbheartas Iascaigh] agus d'fhonn tacú leis na Ballstáit maidir le cur chun feidhme na gcóras nua sin, ba cheart don CEMI tacaíocht a thabhairt maidir le forbairt acmhainní agus malartú dea-chleachtas. (38) Ba cheart go ndéanfaí an earnáil níos iomaíche a bhuí le córas lamháltas iascaireachta inaistrithe a thabhairt isteach. Dá réir sin, d'fhéadfadh go mbeadh gá le deiseanna gairmiúla nua lasmuigh de na gníomhaíochtaí iascaireachta. Dá bhrí sin, ba cheart don CEMI tacú le héagsúlú agus le cruthú post i bpobail iascaireachta go háirithe trí thacaíocht trí athshannadh soithí lena n‑úsáid i ngníomhaíochtaí muirí taobh amuigh de ghníomhaíochtaí iascaireachta soithí iascaireachta cósta ar an mionchóir. Dealraíonn sé gurb iomchuí an oibríocht deiridh sin toisc nach bhfuil na soithí iascaireachta cósta ar an mionchóir cumhdaithe faoi na córais lamháltas iascaireachta inaistrithe. (39) Is é cuspóir an Chomhbheartais Iascaigh saothrú inbhuanaithe na stoc éisc a áirithiú. Tá sé aitheanta go spreagtar ró-iascaireacht go mór mar thoradh ar ró-acmhainn. Tá sé fíorthábhachtach, dá bhrí sin, cabhlach iascaireachta an Aontais a chur in oiriúint do na hacmhainní atá ar fáil. Léiríodh cheana nach bhfuil aon éifeacht le cabhair phoiblí amhail scor sealadach nó buan agus scéimeanna maidir le diúscairt. Tacóidh an CEMI, dá bhrí sin, le bunú agus le bainistiú córas lamháltas iascaireachta inaistrithe atá dírithe ar ró-acmhainn a laghdú agus ar fheidhmíocht eacnamaíoch agus brabúsacht na n‑oibreoirí lena mbaineann a fheabhsú. (40) Os rud é go bhfuil ró-acmhainn ar cheann de na nithe is mó a spreagann ró-iascaireacht, ní mór bearta a ghlacadh chun cabhlach iascaireachta an Aontais a oiriúnú do na hacmhainní atá ar fáil; sa chomhthéacs seo, ba cheart don CEMI tacú le bunú, modhnú agus bainistíocht na gcóras lamháltas iascaireachta inaistrithe a thug an Comhbheartas Iascaigh isteach mar uirlisí bainistíochta chun ró-acmhainn a laghdú. (41) Tá sé fíorthábhachtach ceisteanna comhshaoil a chomhtháthú leis an CEMI agus tacú le cur chun feidhme na mbeart caomhantais faoin gComhbheartas Iascaigh, agus dálaí éagsúla ar fud uiscí an Aontais á gcur san áireamh, áfach. Chun na críche sin, tá sé ríthábhachtach cur chuige réigiúnach a fhorbairt i leith beart caomhantais. (42) Ar an gcaoi chéanna, ba cheart don CEMI tacú le tionchar na hiascaireachta ar an muirthimpeallacht a laghdú go háirithe tríd an éiceanuálaíocht a chur chun cinn, trí fhearas agus trí threalamh níos roghnaí agus trí bhearta atá dírithe ar éiceachórais agus bithéagsúlacht na mara agus na seirbhísí a chuireann siad ar fáil, i gcomhréir le Straitéis Bithéagsúlachta an AE go dtí 2020, a chosaint agus a aisiriú. (43) I gcomhréir leis an toirmeasc ar ábhar muirí a chaitheamh ar ais san fharraige a thug an Comhbheartas Iascaigh isteach, ba cheart don CEMI tacú le hinfheistíochtaí ar bord atá dírithe ar an úsáid is fearr is féidir a bhaint as iasc a ghabhtar de thaisme agus chun luach chodanna tearcúsáidte na n‑iasc a ghabhtar a chothú. Ó tharla go bhfuil na hacmhainní gann, ba cheart don CEMI tacú le hinfheistíochtaí ar bord atá dírithe ar luach tráchtála a chur leis na héisc a ghabhtar, d’fhonn luach na n‑iasc a ghabhtar a uasmhéadú. (44) Ag féachaint don tábhacht a bhaineann le calafoirt iascaireachta, le láithreáin ag a gcuirtear iasc i dtír agus le fothanacha, ba cheart don CEMI tacú le hinfheistíochtaí ábhartha go háirithe chun éifeachtúlacht fuinnimh, cosaint an chomhshaoil, caighdeán an táirge a chuirtear i dtír agus dálaí oibre agus sábháilteachta a fheabhsú. (45) Tá sé ríthábhachtach don Aontas go mbainfí cothromaíocht inbhuanaithe amach idir acmhainní fionnuisce agus saothrú na n‑acmhainní sin; dá bhrí sin, ag féachaint don iarmhairt ar an gcomhshaol agus inmharthanach eacnamaíoch na n‑acmhainní sin á áirithiú acu ag an am céanna, ba cheart tacú le hiascaireacht intíre trí bhíthin forálacha iomchuí. (46) I gcomhréir le Straitéis an Choimisiúin um Fhorbairt Inbhuanaithe Dhobharshaothrú na hEorpa[12], le cuspóirí an Chomhbheartais Iascaigh agus le Straitéis Eoraip 2020, ba cheart don CEMI tacú le forbairt thionscal an dobharshaothraithe ar bhonn inbhuanaithe ó thaobh cúrsaí comhshaoil, eacnamaíocha agus sóisialta. (47) Cuireann dobharshaothrú le fás agus poist i réigiúin chósta agus tuaithe. Dá bhrí sin, tá sé bunriachtanach go mbeadh rochtain ar CEMI ag fiontair dobharshaothraithe, go háirithe Fiontair Bheaga agus Mheánmhéide agus go gcabhródh sé chun feirmeoirí dobharshaothraithe nua a thabhairt isteach sa ghnóthas. D’fhonn iomaíochas agus feidhmíocht eacnamaíoch na ngníomhaíochtaí dobharshaothraithe a mhéadú, tá sé riachtanach nuálaíocht agus fiontraíocht a spreagadh. Dá bhrí sin, ba cheart don CEMI tacú le hoibríochtaí nuálacha agus le forbairt gnó, go háirithe dobharshaothrú amach ón gcósta agus dobharshaothrú neamhbhia. (48) Léiríodh cheana féin go bhfuil breisluach maidir le forbairt gnó ag baint le cineálacha nua ioncaim i dteannta gníomhaíochtaí dobharshaothraithe. Dá bhrí sin, ba cheart don CEMI tacú leis na gníomhaíochtaí comhlántacha sin taobh amuigh de dhobharshaothrú, amhail turasóireacht slatiascaireachta, gníomhaíochtaí oideachais nó gníomhaíochtaí comhshaoil. (49) Bealach tábhachtach amháin chun ioncam na bhfiontar dobharshaothraithe a mhéadú is ea luach a chur lena dtáirgí trí phróiseáil agus trí mhargaíocht a dtáirgí féin, agus trí speicis nua a mheastar a fheidhmeoidh go maith ar an margadh a thabhairt isteach agus a dtáirgeadh a éagsúlú ar an gcaoi sin. (50) Ag féachaint don ghá leis na ceantair is oiriúnaí a aithint chun dobharshaothrú a fhorbairt, agus rochtain ar uiscí agus ar spás a Aontais á cur san áireamh, ba cheart don CEMI tacú le húdaráis náisiúnta agus roghanna straitéiseacha á ndéanamh acu ar an leibhéal náisiúnta. (51) Tá infheistíocht i gcaipiteal daonna riachtanach freisin chun iomaíochas agus feidhmíocht eacnamaíoch na ngníomhaíochtaí dobharshaothraithe a mhéadú. Dá bhrí sin, ba cheart don CEMI tacú le foghlaim ar feadh an tsaoil, le líonrú a spreagann scaipeadh eolais agus le seirbhísí comhairle a chabhraíonn le feidhmíocht fhoriomlán agus iomaíochas foriomlán na n‑oibreoirí a fheabhsú. (52) D’fhonn dobharshaothrú atá inbhuanaithe ó thaobh an chomhshaoil de a chur chun cinn, ba cheart don CEMI tacú le gníomhaíochtaí dobharshaothraithe nach ndéanann díobháil don chomhshaol, le fiontair dobharshaothraithe a athrú chun éiceabhainistíocht a bheith acu, le húsáid scéimeanna iniúchóireachta agus leis an athrú go dobharshaothrú orgánach. Ar an gcaoi chéanna, ba cheart don CEMI tacú le dobharshaothrú a fhreastalaíonn ar sheirbhísí comhshaoil speisialta. (53) Ag féachaint don tábhacht a bhaineann le cosaint tomhaltóirí, ba cheart don CEMI tacaíocht leormhaith a áirithiú d’fheirmeoirí d’fhonn aon bhaol do shláinte an phobail agus do shláinte ainmhithe a eascraíonn ó dhobharshaothrú a sheachaint agus a mhaolú. (54) Ag aithint dóibh an baol a bhaineann le hinfheistíochtaí i ngníomhaíochtaí dobharshaothraithe, ba cheart don CEMI rannchuidiú le slándáil gnó trí rochtain ar árachas stoic a chumhdach, agus ioncam táirgeoirí á chosaint dá bhrí sin i gcás caillteanas táirgthe neamhghnácha go háirithe mar thoradh ar thubaistí nádúrtha, ar theagmhais aeráide dhíobhálacha, ar athruithe tobanna ar cháilíocht an uisce, ar ghalair nó ar fhoirgeachtaí le lotnaidí agus ar scriosadh na saoráidí táirgthe. (55) Os rud é go bhfuil sé cruthaithe thar roinnt blianta gur cur chuige úsáideach an cur chuige faoi stiúir an phobail maidir le cur chun cinn fhorbairt na limistéar tuaithe agus iascaigh agus go mbíonn an toradh sin air toisc go gcuirtear san áireamh go hiomlán ann na riachtanais ilearnálacha le haghaidh na forbartha inginiúla, ba cheart leanúint den tacaíocht a chur ar fáil agus í a atreisiú amach anseo. (56) I limistéir iascaireachta, ba cheart d’fhorbairt áitiúil faoi stiúir an phobail cineálacha cur chuige nuálacha a spreagadh chun fás agus poist a chruthú, go háirithe trí luach a chur le táirgí iascaireachta agus trí éagsúlú a dhéanamh ar an ngeilleagar áitiúil i treo gníomhaíochtaí eacnamaíocha nua, lena n‑áirítear na cinn sin atá le fáil ó “fhás ghorm” agus ó na hearnálacha muirí níos leithne. (57) Ba cheart d’fhorbairt inbhuanaithe na limistéar iascaireachta cur le cuspóirí AE2020 cuimsiú sóisialta a spreagadh agus an bhochtaineacht a laghdú agus nuálaíocht a chothú ar an leibhéal áitiúil agus ba cheart di cur le cuspóir an comhtháthaithe chríochaigh freisin, ar príomhthosaíocht i gConradh Liospóin é. (58) Ba cheart forbairt áitiúil faoi stiúir an phobail a chur i bhfeidhm ón mbun aníos trí chomhpháirtíochtaí áitiúla atá comhdhéanta d’ionadaithe ón earnáil phoiblí, ón earnáil phríobháideach agus ó earnáil na sochaí sibhialta agus ba cheart di a bheith ina léiriú cruinn ar an tsochaí áitiúil; is iad na gníomhaithe áitiúla sin is fearr atá in ann straitéisí forbartha áitiúla ilearnálacha a tharraingt suas chun riachtanais a limistéar iascaireachta áitiúil a chomhlíonadh; tá sé tábhachtach chun ionadaíochas na ngrúpaí áitiúla gníomhaíochta a áirithiú nach mbeadh níos mó ná 49 % den cheart vótála ag aon ghrúpa sainleasa aonair sna comhlachtaí cinnteoireachta. (59) Gné bhunriachtanach den chur chuige sin is ea líonrú idir chomhpháirtíochtaí áitiúla. Is uirlis forbartha thábhachtach é comhar idir na comhpháirtíochtaí áitiúla sin, agus ba cheart don CEMI é sin a chur ar fáil. (60) Ba cheart an tacaíocht do limistéir iascaigh tríd an CEMI a chomhordú leis an tacaíocht d’fhorbairt áitiúil atá á tairiscint ag Cistí eile de chuid an Aontais agus ba cheart a chuimsiú inti gach gné d’ullmhúchán agus de chur chun feidhme straitéisí forbartha áitiúla agus feidhmiú grúpaí áitiúla gníomhaíochta chomh maith leis na costais a bhaineann le beochan an limistéir áitiúil agus reáchtáil na comhpháirtíochta áitiúla. (61) D’fhonn inmharthanacht an iascaigh agus an dobharshaothraithe a áirithiú i margadh atá an‑iomaíoch, is gá forálacha a leagan síos trína gcuirtear tacaíocht ar fáil do chur chun feidhme [Rialachán (AE) Uimh. maidir le comheagraíocht na margaí i dtáirgí iascaigh agus dobharshaothraithe][13] agus do ghníomhaíochtaí próiseála agus margaíochta arna gcur i gcrích ag oibreoirí chun luach na dtáirgí iascaigh agus dobharshaothraithe a uasmhéadú. Ba cheart aird ar leith a thabhairt ar chur chun cinn oibríochtaí lena gcomhtháthaítear gníomhaíochtaí margaíochta, próiseála agus táirgthe an tslabhra soláthair. D’fhonn oiriúnú don bheartas nua maidir le toirmeasc a chur ar ábhar muirí a chaitheamh ar ais san fharraige, ba cheart don CEMI tacú le próiseáil na ngabhálacha de thaisme freisin. (62) Ba cheart tosaíocht a thabhairt d’eagraíochtaí táirgeoirí agus do chomhlachas eagraíochtaí táirgeoirí trí thacaíocht a thabhairt dóibh. Ba cheart deireadh a chur de réir a chéile leis an gcúiteamh as cúnamh stórála agus leis an gcúnamh le haghaidh pleananna táirgthe agus margaíochta toisc gur cailleadh spéis sa tábhacht a bhaineann leis an gcineál áirithe tacaíochta sin mar gheall ar struchtúr mhargadh an Aontais atá ag teacht chun cinn don chineál sin táirgí agus mar gheall ar thábhacht mhéadaitheach na n‑eagraíochtaí táirgeoirí láidre. (63) Ag aithint dó an iomaíocht bhreise a bhaineann d’iascairí cósta ar an mionchóir, ba cheart don CEMI tacú le tionscnaimh fiontraíochta na n‑iascairí cósta ar an mionchóir a chuireann luach leis an iasc a ghabhann siad, go háirithe trí phróiseáil nó trí mhargaíocht dhíreach na n‑iasc a ghabhann siad. (64) Tá deacrachtaí ag baint le gníomhaíochtaí iascaireachta sna réigiúin is forimeallaí den Aontas Eorpach, go háirithe toisc go dtabhaítear costais bhreise agus táirgí iascaigh áirithe á margú, i ngeall ar na míbhuntáistí sonracha a aithnítear in Airteagal 349 den Chonradh ar Fheidhmiú an Aontais Eorpaigh. (65) D’fhonn iomaíochas táirgí iascaigh áirithe ó na réigiúin is forimeallaí den Aontas Eorpach a chothú i gcomparáid le táirgí dá samhail ó réigiúin eile an Aontais Eorpaigh, thug an tAontas Eorpach bearta isteach in 1992 chun na costais bhreise lena mbaineann san earnáil iascaigh a chúiteamh. Leagtar síos na bearta is infheidhme don tréimhse 2007-2013 i Rialachán (CE) Uimh. 791/2007 ón gComhairle[14]. Is gá leanúint de thacaíocht a thabhairt chun na costais bhreise a bhaineann le táirgí iascaigh áirithe a mhargú a fhritháireamh amhail ón 1 Eanáir 2014. (66) I bhfianaise na ndálaí margaíochta éagsúla san réigiúin is forimeallaí lena mbaineann, na luaineachtaí i ngabhálacha agus i stoic agus in éilimh an mhargaidh, ba cheart é a fhágáil faoi na Ballstáit lena mbaineann na táirgí iascaigh atá incháilithe do chúiteamh, na huasmhéideanna faoi seach agus na méideanna cúitimh laistigh den leithdháileadh foriomlán in aghaidh an Bhallstáit a chinneadh. (67) Ba cheart údarás a thabhairt do na Ballstáit idirdhealú a dhéanamh ar an liosta agus ar an líon táirgí iascaigh atá i gceist agus ar mhéid an chúitimh laistigh den leithdháileadh foriomlán in aghaidh an Bhallstáit. Ba cheart údarás a thabhairt dóibh freisin a bpleananna cúitimh a chur in oiriúint má tá call leis mar gheall ar thosca atá ag athrú. (68) Ba cheart do na Ballstáit an leibhéal cúitimh a shocrú ar leibhéal a fhágann gur féidir costais bhreise a fhritháireamh, ar costais iad a thig ó mhíbhuntáistí sonracha na réigiúin is forimeallaí agus go háirithe ó na costais a bhaineann leis na táirgí a iompar go mór-roinn na hEorpa. D’fhonn róchúiteamh a sheachaint, ba cheart go mbeadh an méid i gcomhréir leis na costais bhreise atá á bhfritháireamh tríd an gcabhair agus níor cheart i gcás ar bith go sáródh sé 100 % de na costas iompair agus costais bhainteacha eile chuig mór-roinn na hEorpa. Chuige sin, ba cheart cineálacha eile idirghabhála poiblí a bhfuil tionchar acu ar leibhéal na gcostas breise a chur san áireamh inti freisin. (69) Tá sé fíorthábhachtach go mbeadh na huirlisí cuí ag Ballstáit agus ag oibreoirí ionas gur féidir rialuithe a chur i gcrích ar chaighdeán ard agus ionas gur féidir comhlíonadh rialacha an Chomhbheartais Iascaigh a áirithiú de bhrí sin agus foráil á déanamh acu maidir le saothrú inbhuanaithe beo-acmhainní uisceacha ag an am céanna; dá bhrí sin ba cheart don CEMI tacú le Ballstáit agus le hoibreoirí i gcomhréir le Rialachán (CE) Uimh. 1224/2009 ón gComhairle. Trí bhíthin cultúr comhlíontachta a chruthú, ba cheart go rannchuideodh an tacaíocht sin le fás inbhuanaithe. (70) Ba cheart leanúint den tacaíocht atá á deonú do Bhallstáit ar bhonn Rialachán (CE) Uimh. 861/2006 i leith an chaiteachais arna thabhú a bhaineann le cur chun feidhme chóras rialaithe an Aontais faoin CEMI, de réir loighic an chiste aonair. (71) I gcomhréir le cuspóirí beartais rialaithe agus forfheidhmithe an Aontais, dealraíonn sé gurb iomchuí tréimhse íosta a thiomnú do rialú iascaigh maidir le húsáid soithí patróil, aerárthaí patróil agus héileacaptair phatróil, tréimhse ba cheart a bheith leagtha amach go cruinn d’fhonn bonn a sholáthar don tacaíocht faoin CEMI. (72) I ngeall ar an tábhacht a bhaineann le comhar idir na Ballstáit i réimse an rialaithe, ba cheart don CEMI tacaíocht a thabhairt chun na críche sin. (73) Ba cheart forálacha a leagan síos le haghaidh tacaíochta chun sonraí iascaigh a bhailiú, a bhainistiú agus a úsáid mar a shonraítear i gclár ilbhliantúil an Aontais, go háirithe chun tacú le cláir náisiúnta agus le bainistíocht agus úsáid sonraí ar mhaithe le hanailís eolaíochta agus le cur chun feidhme an Chomhbheartais Iascaigh. Ba cheart leanúint den tacaíocht atá á deonú do Bhallstáit ar bhonn Rialachán (CE) Uimh. 861/2006 don chaiteachas arna thabhú a bhaineann le bailiú, le bainistiú agus le húsáid sonraí iascaigh faoin CEMI, de réir loighic an chiste aonair. (74) Is gá freisin tacú leis an gcomhar i measc Bhallstáit, agus leis an gcomhar le tríú tíortha nuair is ábhartha, maidir le bailiú sonraí laistigh den imchuach farraige céanna, agus is gá tacú le comhar leis na comhlachtaí eolaíocha idirnáisiúnta ábhartha chomh maith. (75) Is é cuspóir an BMC tacú le húsáid inbhuanaithe na bhfarraigí agus na n‑aigéan agus cinnteoireacht chomhordaithe, chomhtháite agus thrédhearcach a fhorbairt maidir leis na beartais a dhéanann difear do na haigéin, do na farraigí, do na hoileáin, do na réigiúin is forimeallaí, do na réigiúin ar an gcósta agus do na hearnálacha muirí, i gcomhréir leis an Teachtaireacht ón gCoimisiún "Beartas Muirí Comhtháite don Aontas Eorpach”[15]. (76) Tá gá le cistiú marthanach chun an Beartas Muirí Comhtháite don Aontas Eorpach a chur chun feidhme agus a fhorbairt tuilleadh, mar a léirítear i ráitis na Comhairle, Pharlaimint na hEorpa agus Choiste na Réigiún[16]. (77) Ba cheart don CEMI tacú le cur chun cinn an rialachais mhuirí chomhtháite ar gach leibhéal go háirithe trí dhea-chleachtas a mhalartú agus trí straitéisí um imchuacha farraige a fhorbairt agus a chur chun feidhme tuilleadh. Tá na straitéisí sin dírithe ar chreat comhtháite a bhunú chun aghaidh a thabhairt ar dhúshláin choiteanna in imchuacha farraige san Eoraip agus ar chomhar idir geallsealbhóirí a láidriú chun an úsáid is fearr is féidir a bhaint as ionstraimí airgeadais agus cistí an Aontais agus rannchuidiú le comhtháthú eacnamaíoch, sóisialta agus críochach an Aontais. (78) Ba cheart don CEMI tacú freisin le forbairt bhreise uirlisí chun sineirgí a chruthú idir thionscnaimh a dhéantar in earnálacha éagsúla agus a dhéanann difear d’fharraigí, d’aigéin agus do chóstaí. Is amhlaidh atá sé i gcás faireachais mhuirí chomhtháite atá dírithe ar fheasacht ar dhálaí éagsúla muirí a fheabhsú trí mhalartuithe faisnéise feabhsaithe agus slána trasna earnálacha. Mar sin féin, níor cheart oibríochtaí a bhaineann le faireachas muirí a thagann faoi raon feidhme Theideal V den Chonradh ar Fheidhmiú an Aontais Eorpaigh a mhaoiniú tríd an CEMI. (79) D’fhéadfadh sé go mbeadh gá lena meicníochtaí cistiúcháin féin a úsáid ar bhealach comhtháite agus i gcomhréir le forálacha an Chonartha chun na córais faisnéise ar leith atá á n‑oibriú ag na hearnálacha sin a idirnascadh. Tá pleanáil spásúlachta mhuirí agus bainistiú comhtháite an chreasa cósta riachtanach le haghaidh fhorbairt inbhuanaithe na limistéar muirí agus na réigiún cósta agus chun rannchuidiú le haidhmeanna na bainistíochta atá bunaithe ar an éiceachóras agus chun naisc idir an talamh agus an fharraige a fhorbairt. Tá na huirlisí sin tábhachtach freisin chun úsáidí éagsúla ár gcóstaí, ár bhfarraigí agus ár n‑aigéan a bhainistiú lena bhforbairt eacnamaíoch inbhuanaithe a chumasú agus le hinfheistíocht trasteorann a spreagadh, ach tabharfar sainmhíniú breise sa Treoir Réime um Straitéis Mhuirí ar theorainneacha inbhuaine na ngníomhaíochtaí daonna ag a mbíonn iarmhairt ar an muirthimpeallacht. Ina theannta sin, is gá eolas ar shaol na mara a fheabhsú, agus nuálaíocht a spreagadh trí bhailiú, roinnt saor in aisce, athúsáid agus scaipeadh sonraí maidir le stádas na n‑aigéan agus na bhfarraigí a éascú. (80) Ba cheart don CEMI tacú freisin le fás eacnamaíoch inbhuanaithe, le fostaíocht, le nuálaíocht agus le hiomaíochas laistigh de na hearnálacha muirí agus i réigiúin ar an gcósta. Tá sé ríthábhachtach constaicí rialála agus easpaí scileanna a aithint atá ina mbac ar fhás in earnálacha muirí ionchais agus in earnálacha muirí atá ag teacht chun cinn, chomh maith le hoibríochtaí atá dírithe ar infheistíocht a chothú i nuálaíocht teicneolaíochta atá de dhíth chun acmhainneacht gnó feidhmeanna mara agus muirí a fheabhsú. (81) Ba cheart don CEMI a bheith comhlántach agus comhleanúnach leis na hionstraimí airgeadais a chuireann an tAontas agus na Ballstáit ar fáil i láthair na huaire agus a chuirfidh siad ar fáil amach anseo, ar leibhéal náisiúnta agus fonáisiúnta, chun cosaint agus úsáid inbhuanaithe na n‑aigéan, na bhfarraigí agus na gcóstaí a chur chun cinn, rud a chuideoidh le comhar níos éifeachtaí a chruthú idir na Ballstáit agus a réigiúin ar an gcósta, a réigiúin oileánacha agus a réigiúin is forimeallaí, agus tosaíocht agus dul chun cinn na dtionscadal náisiúnta agus áitiúil á gcur san áireamh. Beidh an Ciste ag teacht le beartais eile de chuid an Aontais a d’fhéadfadh gné mhuirí a chuimsiú, go háirithe Ciste Forbraíochta Réigiúnaí na hEorpa, an Ciste Comhtháthaithe agus Ciste Sóisialta na hEorpa chomh maith le Clár Horizon 2020 maidir le Beartas fuinnimh agus taighde. (82) D’fhonn cuspóirí an Chomhbheartais Iascaigh a bhaint amach ar leibhéal domhanda, tá ról gníomhach ag an Aontas in obair eagraíochtaí idirnáisiúnta. Tá sé bunriachtanach dá bhrí sin go gcuirfidh an tAontas le gníomhaíochtaí na n‑eagraíochtaí sin a chabhraíonn lena áirithiú go ndéantar acmhainní iascaigh a chaomhnú agus a shaothrú go hinbhuanaithe ar an mórmhuir agus i bhfarraigí tríú tíortha. Ba cheart leanúint leis an tacaíocht atá á deonú d’eagraíochtaí idirnáisiúnta ar bhonn Rialachán Uimh. (CE) 861/2006 faoin CEMI, de réir loighic an chiste aonair. (83) D’fhonn rialachas a fheabhsú laistigh den Chomhbheartas Iascaigh agus feidhmiú éifeachtach na gComhairlí Comhairleacha a áirithiú, tá sé riachtanach cistiú buan agus leordhóthanach a chur ar fáil do Chomhairlí Comhairleacha d’fhonn a ról comhairleach laistigh den Chomhbheartas Iascaigh a shaothrú go héifeachtúil. De réir loighic an chiste aonair, ba cheart an tacaíocht atá á deonú do Chomhairlí Comhairleacha faoin CEMI a chur in ionad na tacaíochta atá á deonú do Chomhairlí Comhairleacha Réigiúnacha ar bhonn Rialachán (CE) Uimh. 861/2006 ón gComhairle. (84) Mar chúnamh teicniúil, ba cheart don CEMI tacaíocht theicniúil, riaracháin agus ullmhúcháin a chur ar fáil chomh maith le tacaíocht a chur ar fáil do bhearta faisnéise, do líonrú, do mheastóireachtaí, d’iniúchtaí, do staidéir agus do mhalartuithe taithí d’fhonn cur chun feidhme an chláir oibríochtúil a éascú agus chun cineálacha nuálacha cur chuige agus cleachtais a chur chun cinn ar mhaithe le cur chun feidhme simplí agus trédhearcach. Ba cheart a áireamh i gcúnamh teicniúil freisin gréasán Eorpach de Ghrúpaí Áitiúla Gníomhaíochta Iascaigh a bhunú a bheadh dírithe ar fhorbairt acmhainní, scaipeadh faisnéise, roinnt taithí agus tacú le comhar idir na comhpháirtíochtaí áitiúla. (85) Maidir le gach oibríocht arna maoiniú faoin Rialachán seo, faoi bhainistíocht dhíreach agus faoi bhainistíocht chomhpháirteach araon, is gá a áirithiú go ndéantar leasanna airgeadais an Aontais a chosaint trí chur i bhfeidhm cuí na reachtaíochta a bhaineann le cosaint na leasanna sin, agus is gá a áirithiú go ndéanann na Ballstáit agus an Coimisiún rialuithe iomchuí. (86) Ba cheart feidhm a bheith ag [Rialachán (AE) Uimh [...] lena leagtar síos Forálacha Coiteanna] agus ag na forálacha arna nglacadh de bhun an Rialacháin sin maidir le forálacha an Rialacháin seo, a thagann faoi bhainistíocht chomhpháirteach. Go háirithe, i [Rialachán (AE) Uimh. [...] lena leagtar síos Forálacha Coiteanna][17] leagtar síos forálacha a bhaineann le bainistíocht chomhpháirteach chistí an Aontais le Ballstáit bunaithe ar phrionsabail bainistíochta fónta airgeadais, trédhearcachta agus neamh-idirdhealaithe, chomh maith le forálacha maidir le feidhmiú comhlachtaí creidiúnaithe, na prionsabail bhuiséadacha, ar forálacha iad is ceart a urramú faoi chuimsiú an Rialacháin seo. (87) Agus sainiúlacht an CEMI á cur san áireamh áfach, go háirithe a mhéid, na cineálacha oibríochtaí a mhaoinítear, an nasc láidir leis an gComhbheartas Iascaigh agus aon fhachtóirí ábhartha eile, ba cheart roinnt de na forálacha coiteanna a bhaineann le bainistíocht chomhpháirteach a oiriúnú, a mhaolú nó a fhorlíonadh sa rialachán seo. I gcás ina gceanglaítear amhlaidh faoi fhorálacha [Rialachán (AE) Uimh [...] lena leagtar síos Forálacha Coiteanna], ba cheart don CEMI na forálacha coiteanna sin a chomhlánú agus a fhorlíonadh. (88) Ag féachaint don tábhacht a bhaineann le caomhnú stoc bitheolaíoch na mara a áirithiú agus le stoc a chosaint ar iascaireacht neamhdhleathach go háirithe agus de réir mheon na gconclúidí a rinneadh sa Pháipéar Uaine maidir le hAthchóiriú an Chomhbheartais Iascaigh[18], ba cheart na hoibreoirí sin nach gcomhlíonann rialacha an Chomhbheartais Iascaigh, agus a chuireann inbhuanaitheacht na stoc lena mbaineann go mór i gcontúirt agus a d’fhéadfadh dochar mór a dhéanamh do shaothrú inbhuanaithe bheo-acmhainní bitheolaíocha na mara trína n‑athbhunaítear agus trína gcothabháltar líon na speiceas saothraithe os cionn leibhéal atá in ann an uastáirgeacht inbhuanaithe a tháirgeadh, agus na hoibreoirí sin a bhfuil baint acu le hiascaireacht neamhdhleathach, neamhthuairiscithe agus neamhrialáilte, a eisiamh ó thacaíocht faoin CEMI. Níor cheart maoiniú an Aontais a úsáid chun an bonn a bhaint de leas an phobail maidir le caomhnú acmhainní bitheolaíocha na mara atá sainithe i gcuspóirí Rialachán an Chomhbheartais Iascaigh ag céim ar bith idir roghnú agus chur chun feidhme oibríochta. (89) Ba cheart do na Ballstáit bearta leormhaithe a ghlacadh d’fhonn feidhmiú cuí na gcóras bainistíochta agus rialaithe a áirithiú. Chuige sin, ba cheart údarás bainistíochta, gníomhaireacht íocaíochta agus comhlacht deimhniúcháin a ainmniú le haghaidh gach cláir oibríochtúil agus ba cheart a bhfreagrachtaí a shainiú. Ba cheart go mbainfeadh na freagrachtaí sin go príomhúil leis an gcur chun feidhme fónta airgeadais, le heagrú na meastóireachta, le deimhniú an chaiteachais, le hiniúchóireacht agus le comhlíonadh dhlí an Aontais. Ba cheart foráil a dhéanamh do chruinnithe rialta idir an Coimisiún agus na húdaráis náisiúnta lena mbaineann d’fhonn faireachán a dhéanamh ar an gcúnamh. Maidir le bainistiú agus rialú, is gá, go háirithe, na módúlachtaí a bhunú trína ndearbhóidh na Ballstáit go bhfuil na córais i bhfeidhm agus go bhfuil siad ag feidhmiú go sásúil. (90) Ba cheart leasanna airgeadais an Aontais Eorpaigh a chosaint trí bhearta comhréireacha feadh an timthrialla caiteachais, lena n‑áirítear cosaint, brath agus imscrúdú neamhrialtachtaí, gnóthú cistí a cailleadh, a íocadh go mícheart nó a úsáideadh go mícheart agus, nuair is iomchuí, pionóis. (91) Ba cheart na méideanna arna n‑aisghabháil ag Ballstáit tar éis neamhrialtachtaí a bheith ar fáil le haghaidh chláir oibríochtúla an Bhallstáit lena mbaineann. Ba cheart córas maidir le freagracht airgeadais na mBallstát a dhearadh in éagmais aisghabháil iomlán na neamhrialtachtaí agus ba cheart go gcuirfí ar chumas an Choimisiúin leasanna bhuiséad an Aontais a chosaint trí na méideanna a cailleadh de thoradh neamhrialtachtaí agus nár aisghabhadh faoi sprioc-amanna réasúnacha a ghearradh ar an mBallstát lena mbaineann. (92) Ar mhaithe le comhpháirtíocht mhaith oibre agus le cur chun cinn cuí chúnamh an Aontais, ba cheart foráil a dhéanamh don fhaisnéis is forleithne is féidir agus do phoiblíocht i leith na faisnéise sin. Ba cheart do na húdaráis atá freagrach as cúnamh a bhainistiú a bheith freagrach as an ngné sin agus as an Coimisiún a choinneáil ar an eolas i leith na mbeart a ghlactar. (93) Ba cheart na rialacha agus na nósanna imeachta lena rialaítear gealltanais agus íocaíochtaí a shimpliú d’fhonn sreabhadh rialta airgid a áirithiú. Ba cheart go gcabhródh réamh-mhaoiniú de 4 % den ranníocaíocht ón CEMI le dlús a chur le cur chun feidhme an chláir oibríochtúil. (94) Ba cheart feabhas a chur ar réamhaisnéis agus ar chur chun feidhme an chaiteachais d’fhonn bainistíocht fhónta acmhainní an Aontais a áirithiú. Chuige sin, ba cheart do na Ballstáit a réamhaisnéisí maidir le húsáid acmhainní an Aontais a chur chuig an gCoimisiún go rialta agus ba cheart go n‑aisíocfaí airleacain agus go ndéanfaí saoradh uathoibríoch i gcás aon mhoille sa chur chun feidhme airgeadais. (95) D’fhonn aghaidh a thabhairt ar riachtanais shonracha an Chomhbheartais Iascaigh a luaitear in Airteagal 50 agus in Airteagal 51 den [Rialachán maidir leis an gComhbheartas Iascaigh] agus d’fhonn cur le comhlíonadh rialacha an Chomhbheartais Iascaigh, ba cheart forálacha breise i dtaobh na rialacha maidir leis an spriocdháta íocaíochta a bhriseadh i [Rialachán (AE) Uimh. [...] lena leagtar síos Forálacha Coiteanna] a leagan síos. I gcás inar mhainnigh Ballstát nó oibreoir a n‑oibleagáidí a chomhlíonadh faoin gComhbheartas Iascaigh nó i gcás ina bhfuil fianaise ag an gCoimisiún a thugann le tuiscint nár chomhlíon siad iad, ba cheart cead a thabhairt don Choimisiún íocaíochtaí a bhriseadh mar bheart réamhchúraim. (96) Chomh maith leis an gcaoi go bhféadfaí íocaíochtaí a bhriseadh agus, d'fhonn an baol is léir a bhaineann le híoc amach caiteachais neamh-incháilithe a sheachaint, ba cheart cead a thabhairt don Choimisiún íocaíochtaí a bhaineann le neamhchomhlíonadh rialacha an Chomhbheartais Iascaigh a fhionraí mar a cheanglaítear le hAirteagal 50 agus le hAirteagal 51 den [Rialachán maidir leis an gComhbheartas Iascaigh]. (97) Chun an caidreamh airgeadais idir na gníomhaireachtaí íocaíochta creidiúnaithe agus buiséad an Aontais a bhunú, ba cheart don Choimisiún cuntais na ngníomhaireachtaí íocaíochta sin a imréiteach gach bliain. Ba cheart don chinneadh maidir le himréiteach na gcuntas iomláine, cruinneas agus fírinneacht na gcuntas a chumhdach ach gan comhréireacht an chaiteachais le reachtaíocht an Aontais a chumhdach. (98) Ba cheart meastóireacht agus faireachán a dhéanamh ar gach clár oibríochtúil chun a cháilíocht a fheabhsú agus chun a bhfuil bainte amach a léiriú. Ba cheart don Choimisiún creat a bhunú chun comh-mheastóireacht agus comhfhaireachán a dhéanamh lena n‑áiritheofaí, i measc rudaí eile, go mbeadh sonraí ábhartha ar fáil go tráthúil. Sa chomhthéacs sin, ba cheart liosta táscairí a chinneadh agus ba cheart don Choimisiún tionchar bheartas an CEMI a mheas maidir le cuspóirí sonracha. (99) Ba cheart an fhreagracht as faireachán ar an gclár a roinnt idir an tÚdarás Bainistíochta agus Coiste Monatóireachta a chuirfear ar bun chun na críche seo. Chuige sin ba cheart na freagrachtaí faoi seach a shonrú. Ba cheart é a bheith i gceist le faireachán ar an gclár go n‑ullmhófaí tuarascáil bhliantúil ar an gcur chun feidhme, atá le cur chuig an gCoimisiún. (100) D’fhonn inrochtaineacht agus trédhearcacht faisnéise maidir le deiseanna maoinithe agus tairbhithe tionscadail a neartú, ba cheart a chur ar fáil i ngach Ballstát suíomh gréasáin aonair nó tairseach suímh ghréasáin ina gcuirtear faisnéis ar fáil faoi chlár oibríochtúla, lena n‑áirítear liostaí de na hoibríochtaí a fhaigheann tacaíocht faoi gach clár oibríochtúil. Ba cheart go bhfaigheadh an pobal i gcoitinne agus go háirithe cáiníocóirí an Aontais tuairim réasúnta, inláimhsithe agus nithiúil ón bhfaisnéis sin maidir leis an dóigh a gcaitear cistiú an Aontais faoi chuimsiú an CEMI. De bhreis an gcuspóir sin, ba cheart go ndéanfaí poibliú breise ar an deis chun iarratas a dhéanamh ar chistiú an Aontais trí na sonraí ábhartha a fhoilsiú. Mar sin féin, agus lánurraim á tabhairt don cheart bunúsach go ndéanfaí sonraí a chosaint agus i gcomhréir le breithiúnas na Cúirte i gCásanna Uamtha Schecke[19], níor cheart foilsiú ainmneacha daoine nádúrtha a iarraidh. (101) D'fhonn gnéithe neamhriachtanacha áirithe den Rialachán seo a fhorlíonadh agus a leasú, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún i ndáil le cód iompair maidir le sainaithint cásanna nuair nár comhlíonadh rialacha an Chomhbheartais Iascaigh, cásanna a d'fhéadfadh a bheith ina gcúis le neamh-inghlacthacht an iarratais agus le neamh-inghlacthacht thréimhse an iarratais, d’fhonn coinníollacht ex ante a áirithiú ar bhealach comhréireach, maidir le sainaithint na n‑infheistíochtaí incháilithe ar bord d'fhonn infheistíochtaí a sheachaint a d'fhéadfadh a bheith ina gcúis le hacmhainn iascaireachta an tsoithigh a mhéadú, maidir leis an modh ina ríomhtar glanioncam i gcás éiceanuálaíochta, maidir le Cinneadh na n‑oibríochtaí incháilithe agus na gcostas a bhaineann le cosaint agus le hathbhunú na limistéar muirí faoi chosaint, maidir le sainaithint na gcostas incháilithe sna hinfheistíochtaí sa dobharshaothrú amach ón gcósta agus neamhbhia, maidir le hinneachar an phlean gníomhaíochta um straitéisí forbartha áitiúla, maidir le Cinneadh na gcostas incháilithe faoi thacaíocht ullmhúcháin do straitéisí forbartha áitiúla, maidir le sainiú na gcostas incháilithe faoi chostais reatha agus faoi chostais bheochana le haghaidh na straitéisí forbartha áitiúla, maidir le hoibleagáidí na ngníomhaireachtaí íocaíochta, maidir le Cinneadh na gcúraimí atá ar chomhlachtaí deimhniúcháin, maidir le soiléiriú na nósanna imeachta le haghaidh riain iniúchta leordhóthanaigh, maidir le soiléiriú na n‑oibleagáidí atá ar na Ballstáit i gcás aisghabháil na n‑íocaíochtaí neamhdhlite, maidir le cásanna nuair nár comhlíonadh an Comhbheartas Iascaigh a d'fhéadfadh a bheith ina gcúis le híocaíochtaí a fhionraí a chinneadh, maidir le bunú na gcritéar agus na modheolaíochta a chuirfear i bhfeidhm i gcás ceartuithe airgeadais ráta chomhréidh agus eachtarshuite agus maidir leis an liosta de chásanna ábhartha nuair nár comhlíonadh rialacha an Chomhbheartais Iascaigh a d'fhéadfadh a bheith ina gcúis le cur i bhfeidhm na gceartuithe airgeadais agus maidir le inneachar agus le forbairt an chórais faireacháin agus mheastóireachta. (102) Ba cheart don Choimisiún a áirithiú, agus gníomhartha tarmligthe á n‑ullmhú agus á dtarraingt suas aige, go ndéanfar na doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle. (103) Ba cheart a thabhairt de chumhacht don Choimisiún, trí bhíthin gníomhartha cur chun feidhme, cinntí maidir le miondealú bliantúil na leithdháiltí, cinntí lena bhformheastar na cláir oibríochtúil agus a gcuid leasuithe, cinntí maidir le tosaíocht an Aontais i ndáil leis an mbeartas rialaithe agus forfheidhmithe, cinntí lena bhformheastar pleananna oibre bliantúla um bailiú sonraí, cinntí lena mbunaítear fianaise ar neamhchomhlíonadh an Chomhbheartais Iascaigh a d’fhéadfadh briseadh an spriocdháta le haghaidh íocaíochta a chur faoi deara, cinntí maidir le mainneachtain rialacha an Chomhbheartais Iascaigh a chomhlíonadh a d’fhéadfadh fionraí na n‑íocaíochtaí a chur faoi deara, cinntí lena ndéantar íocaíochtaí a fhionraí agus lena mbaintear fionraí na n‑íocaíochtaí, cinntí maidir le ceartuithe airgeadais agus cinntí maidir le himréiteach na gcuntas. (104) D'fhonn coinníollacha aonfhoirmeacha a áirithiú do chur chun feidhme an Rialacháin seo, ba cheart a thabhairt don Choimisiún na cumhachtaí cur chun feidhme a bhaineann le formáid an chláir oibríochtúil, leis na nósanna imeachta chun an clár oibríochtúil a ghlacadh, leis na nósanna imeachta a bhaineann leis an bplean oibre bliantúil um bailiú sonraí a ghlacadh, le cur i bhfeidhm nithiúil na bpointí céatadáin den mhéid cúnaimh atá in Iarscríbhinn I, leis an tréimhse ama chun an dearbhú idirmheánach ar chaiteachas a sheoladh, leis na rialacha maidir leis an oibleagáid atá ar ghníomhaireachtaí íocaíochta maidir le bainistiú agus rialú, le cúraimí sonracha na gcomhlachtaí deimhniúcháin, leis na rialacha maidir le bainistiú agus rialú éifeachtach, leis na rialacha maidir le Cinneadh na n‑íocaíochtaí atá le fionraí, leis na nósanna imeachta chun an spriocdháta le haghaidh íocaíochta a bhriseadh nó chun íocaíochtaí a fhionraí, leis an nós imeachta chun seiceálacha breise ar an láthair a dhéanamh ag an gCoimisiún, le formáid na dTuarascálacha Bliantúla ar Chur Chun Feidhme, leis na heilimintí atá le cur san áireamh sna meastóireachtaí ex-ante agus ex-post agus maidir le mionsonrú na ngnéithe teicniúla le haghaidh beart poiblíochta. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[20]. (105) I bhfianaise chineál nós imeachta na bhforálacha atá le glacadh ag an gCoimisiún leis na gníomhartha cur chun feidhme d'Airteagal 24, d'Airteagal 98, d'Airteagal 120 agus d'Airteagal 143, ba cheart feidhm a bheith ag an nós imeachta comhairleach nuair atá na forálacha sin á nglacadh. (106) Chun trasdul rianúil a éascú ón gcóras a bunaíodh le Rialachán (CE) Uimh. 1198/2006 chuig an gcóras arna bhunú leis an Rialachán seo ba cheart an chumhacht gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún i dtaca le forálacha idirthréimhseacha a bhunú. (107) Cuirtear an scéim nua tacaíochta dá bhforáiltear sa Rialachán seo in ionad na scéime tacaíochta a bunaíodh le Rialachán (CE) Uimh. 1198/2006, le Rialachán (CE) Uimh. 861/2006, le Rialachán ó Pharlaimint na hEorpa agus ón gComhairle lena mbunaítear Clár chun forbairt bhreise ar Bheartas Muirí Comhtháite a chothú, le Rialachán (CE) Uimh. 1290/2005 maidir le Ciste Ráthaíochta, le Rialachán (CE) Uimh. 791/2007 agus le hAirteagal 103 de Rialachán 1224/2009. Dá bhrí sin, ba cheart na rialacháin sin agus an fhoráil sin a aisghairm ón 1 Eanáir 2014, TAR ÉIS AN RIALACHÁN SEO A GHLACADH: TEIDEAL I CUSPÓIRÍ CAIBIDIL I Raon feidhme agus Sainmhínithe Airteagal 1 Ábhar Sainítear sa Rialachán seo bearta airgeadais an Aontais chun na nithe seo a leanas a chur chun feidhme: (a) an Comhbheartas Iascaigh; (b) bearta ábhartha a bhaineann le Dlí na Farraige; (c) forbairt inbhuanaithe na limistéar iascaigh agus na hiascaireachta intíre; (d) agus an Beartas Muirí Comhtháite (BMC). Airteagal 2 Raon feidhme geografach Beidh feidhm ag an Rialachán seo maidir le hoibríochtaí a dhéantar i gcríoch an Aontais mura bhforáiltear a mhalairt go sainráite sa Rialachán seo. Airteagal 3 Sainmhínithe 1. Chun críche an Rialacháin seo agus gan dochar do mhír 2, beidh feidhm ag na sainmhínithe dá dtagraítear in Airteagal 5 den [Rialachán maidir leis an gComhbheartas Iascaigh][21], in Airteagal 5 den [Rialachán maidir le Comheagraíocht na margaí i dtáirgí iascaigh agus dobharshaothraithe] agus in Airteagal 4 de Rialachán (CE) Uimh. 1224/2009 ón gComhairle agus in Airteagal 2 de Rialachán Uimh. [Rialachán lena leagtar síos Forálacha Coiteanna][22] . 2. Chun críocha an Rialacháin seo, beidh feidhm ag na sainmhínithe seo a leanas: (1) ciallaíonn ‘Timpeallacht Chomónta um Chomhroinnt Faisnéise (TCCF)’ líonra córas ina bhfuil suiteáil dhíláraithe arna forbairt chun faisnéis a mhalartú i measc úsáideoirí ó earnálacha éagsúla d’fhonn feabhas a chur ar fheasacht staide ar ghníomhaíochtaí ar muir; (2) ciallaíonn ‘oibríochtaí trasearnálacha’ tionscnaimh a théann chun tairbhe earnálacha agus/nó beartas earnálach éagsúil, dá dtagraítear sa Chonradh ar Fheidhmiú an Aontais Eorpaigh, agus nach féidir iad a bhaint amach go hiomlán trí bhíthin beart atá cuimsithe laistigh de réimsí beartais faoi seach; (3) ciallaíonn ‘córas taifeadta agus tuairiscithe leictreonach’ (ERS) córas chun sonraí a thaifeadadh agus a thuairisciú go leictreonach dá dtagraítear in Airteagal 15, in Airteagal 24 agus in Airteagal 63 de Rialachán (CE) Uimh. 1224/2009; (4) ciallaíonn ‘Líonra Breathnóireachta agus Sonraí Muirí Eorpach’ líonra lena ndéantar cláir náisiúnta um breathnóireacht agus sonraí muirí a chomhtháthú in acmhainn Eorpach choiteann agus inrochtana; (5) ciallaíonn ‘limistéar iascaigh’ limistéar le cósta mara nó locha nó ina bhfuil locháin nó inbhear abhann agus ina bhfuil leibhéal suntasach fostaíochta in iascach nó sa dobharshaothrú agus atá ainmnithe mar limistéar den chineál sin ag an mBallstát; (6) ciallaíonn ‘iascaire’ aon duine ag gabháil don iascaireacht ghairmiúil, faoi mar atá aitheanta ag an mBallstát, ar bord soithigh iascaireachta oibríochtúil nó ag gabháil do shaothrú gairmiúil orgánach muirí, faoi mar atá aitheanta ag an mBallstát, gan soitheach; (7) ciallaíonn "Beartas Muirí Comhtháite" (BMC) beartas an Aontais arb é is aidhm dó cinnteoireacht chomhordaithe agus chomhleanúnach a chothú chun forbairt inbhuanaithe, fás eacnamaíoch agus comhtháthú sóisialta na mBallstát, agus go háirithe na réigiún cósta, oileánach agus na réigiún is forimeallaí san Aontas a uasmhéadú, i dteannta na n‑earnálacha muirí, trí bheartais chomhtháite a bhaineann leis an muir agus trí chomhar idirnáisiúnta ábhartha; (8) tionscnamh AE is ea ‘Faireachas Muirí Comhtháite’ a bhfuil sé d’aidhm aige feabhas a chur ar éifeachtacht agus éifeachtúlacht i ngníomhaíochtaí faireachais sna farraigí Eorpacha trí mhalartú faisnéise agus trí chomhoibriú thar earnálacha agus thar theorainneacha; (9) ciallaíonn “neamhrialtacht” neamhrialtacht mar atá sainmhínithe in Airteagal 1(2) de Rialacháin 2988/95 ón gComhairle; (10) ciallaíonn “iascaireacht intíre” iascaireacht arna déanamh chun críocha tráchtála ag soithí ag feidhmiú go heisiach in uiscí intíre nó ag gléasanna eile arna n‑úsáid le haghaidh iascaireachta oighir; (11) ciallaíonn “bainistiú comhtháite an chreasa cósta” na straitéisí agus na bearta sin de réir mar atá sainmhínithe sa Mholadh ó Рharlaimint na hЕorpa agus ón gComhairle (2002/413/CE) an 30 Bealtaine 2002 maidir le cur chun feidhme Bhainistiú Comhtháite an Chreasa Cósta san Eoraip[23]; (12) ciallaíonn ‘rialachas muirí comhtháite’ bainistiú comhordaithe ar gach beartas earnála de chuid an AE a dhéanann difear do na haigéin, do na farraigí agus do réigiúin ar an gcósta; (13) ciallaíonn ‘réigiúin mhuirí’ na limistéir gheografacha atá leagtha amach in Iarscríbhinn I a ghabhann le Cinneadh 2004/585/CE ón gComhairle agus na limistéir arna mbunú ag na heagraíochtaí réigiúnacha bainistíochta iascaigh; (14) ciallaíonn ‘pleanáil spásúlachta mhuirí’ próiseas trína ndéanann údaráis phoiblí anailís ar dháileadh spáis agus ama ghníomhaíochtaí an duine i limistéir mhuirí, agus trína ndéanann na húdaráis phoiblí na gníomhaíochtaí sin a leithdháileadh, d’fhonn cuspóirí éiceolaíocha, eacnamaíocha agus sóisialta a bhaint amach; (15) ciallaíonn ‘beart’ sraith oibríochtaí; (16) ciallaíonn ‘caiteachas poiblí’ aon ranníocaíocht maidir le maoiniú oibríochtaí a thig ó bhuiséad an Bhallstáit nó ó bhuiséad na n‑údarás réigiúnach agus áitiúil, nó ó bhuiséad an Aontais Eorpaigh, agus aon chaiteachas dá shamhail. Aon ranníocaíocht maidir le maoiniú oibríochtaí arb é buiséad na gcomhlachtaí a rialaítear leis an dlí poiblí nó na gcomhlachas d'údarás réigiúnach nó áitiúil amháin nó níos mó nó de chomhlacht amháin nó níos mó a rialaítear leis an dlí poiblí is bunús léi, de réir bhrí Threoir 2004/18/CE ó Рharlaimint na hЕorpa agus ón gComhairle an 31 Márta 2004 maidir le comhordú na nósanna imeachta chun conarthaí oibreacha poiblí, conarthaí soláthair phoiblí agus conarthaí seirbhíse poiblí a dhámhachtain, glacfar léi mar ranníocaíocht phoiblí;[24]; (17) ciallaíonn ‘straitéis um imchuach farraige’ creat struchtúraithe comhair maidir le limistéar geografach áirithe arna forbairt ag Institiúidí Eorpacha, ag na Ballstáit, ag a réigiúin agus, nuair is iomchuí, ag tríú tíortha atá ag comhroinnt imchuach farraige; cuirtear san áireamh sa straitéis saintréithe geografacha, aeráide, eacnamaíocha agus polaitiúla an imchuach; (18) ciallaíonn ‘iascaireacht chósta ar an mionchóir’ iascaireacht arna déanamh ag soithí iascaireachta atá níos giorra ná 12 mhéadar ar an iomlán gan trealamh tarraingthe in úsáid acu mar atá liostaithe i dTábla 3 d’Iarscríbhinn I de Rialachán (CE) Uimh. 26/2004 ón gCoimisiún an 30 Nollaig 2003 maidir le clár soithí iascaireachta an Aontais[25]; (19) ciallaíonn ‘soithí atá ag oibriú go heisiach in uiscí intíre’ soithí ag gabháil d’iascaireacht tráchtála in uiscí intíre agus nach bhfuil ar áireamh ar chlár de chabhlaigh iascaireachta an Aontais. TEIDEAL II CREAT GINEARÁLTA CAIBIDIL I Bunú agus cuspóirí an Chiste Eorpaigh Mhuirí agus Iascaigh Airteagal 4 Bunú Bunaítear leis seo an Ciste Eorpach Muirí agus Iascaigh (CEMI). Airteagal 5 Cuspóirí Rannchuideoidh an CEMI leis na cuspóirí seo a leanas: (a) iascach agus dobharshaothrú atá inbhuanaithe agus iomaíoch a chur chun cinn; (a) forbairt agus cur chun feidhme Bheartas Muirí Comhtháite an Aontais a chothú ar bhealach atá comhlántach le beartas comhtháthaithe agus leis an gComhbheartas Iascaigh; (b) forbairt chríochach chothromúil agus uilechuimsitheach na limistéar iascaigh a chur chun cinn; (c) cur chun feidhme an Chomhbheartais Iascaigh a chothú. Airteagal 6 Tosaíochtaí an Aontais Rannchuideoidh baint amach chuspóirí an CEMI leis an Straitéis Eoraip 2020 maidir le fás cliste, inbhuanaithe agus uilechuimsitheach. Déanfar é a shaothrú trí na sé thosaíocht seo a leanas de chuid an Aontais trína mbaintear amach Cuspóirí Téamacha ábhartha an Chomhchreata Straitéisigh (an CCS anseo feasta): (1) Fostaíocht agus comhtháthú críochach a mhéadú trí na cuspóirí seo a leanas: (a) fás eacnamaíoch, cuimsiú sóisialta agus cruthú post a chur chun cinn agus tacú le soghluaisteacht an luchta saothair i bpobail chósta agus intíre a bhíonn ag brath ar an iascaireacht agus ar an dobharshaothrú; (a) gníomhaíochtaí iascaireachta a